text:
Kanyanya
Omwana eyali ataasa nnyina n’atta kitaawe.
Bya Fred Kayongo ne Phillip Kaggwa
IBRA Kato yalaba nnyina, Zaituni Nansamba alaajana nga bw’asaba bba Swaib Lule amusonyiwe oluvannyuma lw’okumukuba emiggo nga kw’atadde n’ensambaggere, kwe kwagala ataase nnyina.
Yalonda ekitundu kya bbulooka n’akikasukira kitaawe okulwana ne kusirika kubanga Swaib Lule bbulooka yali emukutte ku mutwe n’emukuba n’emukutula omusuwa. Oluvannyuma yafiira mu ddwaaliro e Mulago gye yaddusibwa okutaasa obulamu.
Gweze emyezi 9 bukya bino bigwawo naye Ibra Kato, 13 alaba nga ebyabaddewo eggulo kubanga entiisa ekyamulimu.
Ensasagge eno yali mu maka gaabwe e Kanyanya Lutunda zooni. Kato agamba nti wadde kitaabwe yali yabasuulawo dda nga tabalabirira yejjusa olw’ekikolwa kye yakola wadde nga teyakigenderera, yali ayagala bwagazi kutaataaganya kitaawe asaze mu kukuba nnyina.
Okumala ebbanga ddene Swaib Lule yali akuba nnyaabwe nga nabo abaana balaba naye Kato agamba nti kuluno yalaba nga kisukkiridde.
Entabwe yava ku ssimu oluvannyuma lwa mukulu waabwe okukubira kitaawe ng’ayagala amuwe ku nnyina amubuuzeeko.
Nansamba bwe baamutwalira essimu ayogere ne mutabaniwe n’agaana okwogerera ku ssimu yabba ng’agamba nti bw’anaafuna eyiye abamwagala olwo nga bamukubira. Kyategeezeddwa nti bino okubaawo kitaabwe yali asoose kwasa ssimu ya nnyaabwe era n’amugaana okukwata essimu endala yonna.
KATO NE NNYINA BASIBIBWA KU POLIISI:
Kato ne nnyina baamala ku poliisi e Kawempe emyezi n’oluvannyuma ne bateebwa. Bwe yatuukiriddwa okwogera ku mbeera gy’ayiseemu emyezi gino omwenda, Kato yagambye nti: “Buli lwe nzijukira ekikolwa ekyo ekyavaako taata okufa nnyunguka amaziga.
Sirina kintu na kimu kye mpulira mu kiseera kino wadde okuloota muzeeyi wange oyo era buli kimu kigenda mu maaso bulungi embeera yadda dda mu nteeko wabula saagala kunzijukiza mbeera eyo kubanga endeetera okukaaba naye nga mu kaseera kano sibirowoozaako nnyo era ng’enda mbyerabira ‘Ggwe oyinza kuwulira otya nga kitaawo atasobola kukumalira byetaago byo ng’atulugunya Maama wo akuyamba mu buli kimu. Omugaso gw’okutuzaala gwa kukuuma maama waffe,” Kato bwe yagambye.
Kato y’omu ku baana omusanvu nnyaabwe be yazaala mu Lule. Kati asoma mu S.1 mu ssomero (lisirikiddwa).
Mwannyina Isha Babirye 18 agamba nti, nnyaabwe agera ebiseera n’agenda mu kyalo n’amalayo ebbanga eriwera olwo bo ne basigala nga be balabirira awaka.
“ Maama alabika akyalimu okutya era wano abeerawo akaseera katono n’agenda mu kyalo, naye taata bwe yafa olw’okuba yali teyakola kiraamo abeekika bajja ne batugabanyamu emizigo taata gye yazimba egy’amaduuka mu maaso ne bagitwala ffe ne batuwa egyomunda era nga ssente ezivaamu maama z’akozesa okutulabirira naffe ze tukozesa nga maama agenze mu kyalo” Babirye bwe yategeezezza.
ABEEKIKA BANTUTTEKO EMIZIGO OMUVA FIIZI:
“Omulimu gw’okulabirira abaana bano si mwangu naye nakimanyiira kubanga era kitaabwe w’afiiridde nze mbadde mbalabirira nga buli kimu nze nkiddukanya nga famire alinga gye yasuulawo Omusajja namufumbirwa nkyali muwala muto ne tumaze emyaka 23 mu bufumbo. Mu kifaananyi Maama w’abaana.
Omusajja yali antulugunya naye nga sisobola kumuviira olw’ensonga nti yali tasobola kulabirira baana bange na kubamalira byetaago byabwe. Olaba n’emmere ey’okubaliisa yali tasobola kugibagulira. Baze bwe yafa n’abeekika ky’omusajja baatuvaamu buli kimu nze ntoba nzekka.
Abeekika bajja ne batugabira nabo ne beegabira emizigo mwe tufuna ssente ezitubeezawo n’abaana bange. Abeekika baatwala egy’omu maaso omuva akasente akawera ffe ne tutwala egy’emebega naye tetulina kyakukola kyakukola kubanga teyaleka kiraamo.”
Obubenje obuzze bugwa mu maka
OKUSINZIIRA ku kunoonyereza okwakolebwa mu 2006, ekibiina kya National Demographic and Health Survey kulaga nti ebitundu 68 ku 100 eby’abakazi baali batulugunyiziddwako newankubadde nga bangi tebavaayo kuloopa ku poliisi.
1 Mu 2008 emisango 137 gye gyaloopebwa nga gya butemu kyokka nga gyonna gyava ku butabanguko mu maka.
2 Eyali omumyuka wa pulezidenti Specioza Kazibwe yayawuka ne bba Ying. Charles Kazibwe ng’agamba nti yali amutulugunya.
3 November 12, 2010 – Brenda Kabagenyi yattibwa muganziwe Isma Mutebi mu loogi ya Palm Guest House e Kanyanya mu divizoni y’e Kawempe.
4 2009 Madinah Namutebi eyali akolera mu katale e Bwaise mu Industrial Area yatemulwa bba Abdu Majid Saku.
5 April 2, 2009 - Omukazi yattibwa muganziwe mu loogi emanyiddwa nga Ssennoga Guest House ku Kaleerwe. Yamuttisa macupa ga bbiya ge yamusogga.


c: text/html

text:
Kampala, Lugogo
Bebe ne Bobi nga barya mu ndago e Lugogo ku Lwakutaano
Bya Edward Sserinnya
OLUTALO lwa Bebe Cool Munenemunene ne Bobi Wine pulezidenti wa Ghetto, na buli kati lukyali ku mimwa gy’abantu era lawundi esooka yawedde eyawudde omusajja mu balenzi.
Engeri gye baayingiddewo
Bobi ye yasoose okutuuka ku ssaawa 1:45 ez’akawungeezi nga yajjidde mu baasi ya Pioneer nnamba UAR 581J ne Fire Base ye yonna.
Waayiseewo eddakiika 10 zokka Bobi ng’amaze okuyingira ne Bebe n’ayingirawo mu Hummer ye eriko ebigambo ‘Big Size’ ng’ali mu luseregeende lwa mmotoka ezikulembeddwaamu kabangali ya miritale nnamba H4DF 1135, obwedda eyerula ekkubo mw’ayita.
Bweruba lutalo lwa kuyiiya wano Bobi yalagiddewo nti musajja muyiiya. Bwe luba lutalo lwa kulaga mukwano na bawagizi be n’okulaga nti abantu be we baba naye w’abeera era Bobi wano yaliddewo munenemunene.
Bwe kuba kulaga bunene ani big size, ekitiibwa Bebe kye yajjiddemu kyaliddewo omubanda eyajjidde mu Pioneer.
Bwe kuba kulaga buli omu ky’alinawo mu bugagga Bebe eyajjidde mu Hummer yaliddewo Omubanda wa Kabaka. Kati ggwe kiki ky’otwala nga ekikulu buyiiya na kulaga nti oli wamu n’abawagizi bo oba kulaga kitiibwa n’emmaali? Ggwe osalawo.
Bwe batuuse emabega wa siteegi, buli omu yabadde yeebuluunguluddwa abakuumi nga tewali asobola kusala kudda mu nkambi ya mulala. Bobi yabadde ne bakanyama ne be ne Bebe bwatyo.
Okucamula abawagizi
Abawagizi b’enjuyi zombi baabadde bali kintabuli, naye nga tewali alwana. Bobi bwe yasuddeemu Omukwano Gunyuma, Nnyimbira Kabaka Wange, Singa, Kadingo abantu baacamuse nnyo okwo kw’ossa okubayimbya entakera.
Ye Bebe olwasuddemu Never Trust All People, Chemical Reaction, Bafudde ne Abakyala Bampangula tewali muwagizi yasigadde mu katebe. Era olutalo lw’okucamula oli bw’agamba nti benkanye taba mukyamu.
Bebe Cool ng’attunka n’omuwala. Yakkirizza nti ye Mr. Kataala eryamuweebwa Bobi.
Ennyambala
Bebe kumpi buli mulundi gwe yalinnye ku siteegi ng’akyusa, era yakyusizza enfunda musanvu ate munne Bobi yakyusizza emirundi esatu gyokka. Bobi yayambadde lumoolo enzirugavu, n’asiba ettaayi enjeru, ekkooti enjeru n’essaati enzirugavu.
Bebe yayambadde ekitengi ekiddugavu, olumu n’ajjira mu mujoozi omweru n’empale enjeru n’ebirala. Wano mu kukyusa n’okulaga ebyambalo ku siteegi tewali kuwanaanya Bebe olutalo yalumezze.
Okukuba emiziki
Bebe ye yasoose ku siteegi ku ssaawa 3:43 n’atandika okukuba emiziki, kyokka ng’akubira ku CD ng’eno DJ we Brian amuteraamu ebirungo. Yamazeeko eddakiika 12 zokka.
Ku 3:55 Bobi n’ayingirawo, yasoose kukuba luyimba lwa Buganda olwo n’asumulula ekyuma layivu ng’eno Bebe akyali ku CD, okutuusa Bobi lwe yacwanye n’agamba taddamu kuyimba okugyako nga Bebe avudde ku bya kaliyoki n’akuba layivu, kino Bebe teyakikoleddewo naye oluvannyuma yatandise okukuba layivu.
Olutalo lwa lawundi 11 ezaasoose nga Bobi akuba ekyuma layivu ate nga Bebe ali ku CD, kino kirabwa n’ayonka nti Bobi yaluwangudde.
Ku ssaawa 5:17, Bebe yatandise okukuba ekyuma layivu, yagguddewo n’oluyimba lw’eggwanga n’azzaako Ekitiibwa kya Buganda olwo n’akuba ennyimba nnya okuli ‘Ani y’ani’, ‘Bafudde’, ‘Abakyala Bampangula’ ne ‘Kyokka Mukwano’ nga tasirisizza ndongo ekyalese nga buli muwagizi amunyeenyeza mutwe era eno lawundi teyalabizza ku Bobi.
Bobi obwedda ennyimba ze azoogereramu nnyo era ng’ebigambo bye ebisinga bijerega Bebe, wano bangi baamusaze obubonero ne babuwa Bebe kuba ye teyayogedde nnyo ng’abantu abakuba muziki.
Bobi Wine omubanda wa Kabaka naye yakkirizza nti ye Kadingo eryamuweebwa Bebe
Kyokka abamu bagamba nti Bebe okugenda nga olutalo terunnaggwa nti yapanze kakodyo na poliisi ng’ennyimba zimuweddeko ate nga ye Bobi yabadde tannamalayo zize ekyamuwalirizza n’okulemera ku siteegi. Bw’obuuza ani asinza ennyimba ennyingi, Bobi alyawo Munenemunene.
Empisa:
Bebe yasinzeeko ku mubanda wa Kabaka mu kwolesa empisa kubanga Bobi bwe yalemedde ku siteegi, abaserikale ne bamwebungulula, Bebe yavuddeyo n’agamba nti kale bwe kuba kusinga onsinze, naye va ku siteegi ne yeetoowaza ku lw’emirembe.
BebeCool ng’atuuka mu mmotoka ye eya Hummer.
Bobi Wine yajjidde mu bbaasi ya Pioneer okulaga nti atambula n’abantu
Naye ate mu lutalo bw’okkiriza nti bakuwangudde era baba bakuwangudde.
Enkomerero y’olutalo
Abalwanyi buli omu yabadde akyawaga, kyokka poliisi n’eyimiriza olutalo ku ssaawa 9:26 ng’aduumira poliisi mu bugwanjuba bwa Kampala Moses Muluya, okuluyimiriza yagambye nti obudde buweddeko. Era singa si ekyo, abalwanyi baabadde bamalirivu okukeesa nga beeraga emiziki.
Bobi ye yasoose okugamba nti agudde mu lukwe lwa Bebe ne poliisi okukomya olutalo, naye n’agamba nti singa poliisi egezaako okukikola, waakiri bajja kumuttira ku siteegi naye tajja kuvaawo kuba akyayimbira bantu be.
Wano Bebe we yaviiriddeyo n’agamba nti, ‘Mundaba ennyambala, eraga nti nkyasobola okugenda mu maaso n’olutalo, naye nze ndi musajja mukulu, Bobi mwana muto mu kukuba emiziki ne mu myaka.
Ekirala omusiru takusiriwaza, kale Bobi tasobola kunsiriwaza ntuuke n’okujeemera poliisi, kye mmulazeeko kimala era nja kwongera okumukakasa e Ntebe”, Bebe bwe yagambye. Olwamaze okwogera bino n’alinnya Hummer ye n’agenda.
Bebe Cool yakyusizza emirundi musanvu engoye.
Barbie muka Bobi Wine ng’awagira bba. Bobi Wine yakyusizza emirundi esatu olwo n’akuba abawagizi emiziki.
Wano abawagizi ba Bobi kwe kuleeekanira waggulu nga musajja waabwe bw’awangudde nti era Bebe atidde.
Wadde Bebe yabadde amaze okuwanika, Bobi yasigadde ku siteegi, kye yagambye nti amaze okumegga, kati ali mu kuluma.
Okwoleka okuluma kwe, olutalo yaluggye ku Bebe gwe yabadde agamba nti adduse mu lingi n’aluzza ku poliisi okugigoba ku siteegi naye nayo n’eremerawo kwe kutandika okuyimba nga n’abaserikale bali ku siteegi bagugulana ne bakanyama be.
Gye byaggweeredde ng’ayongedde n’ayimbayo ‘Kagoma ka lulendera’, ‘Kataala’ naye zino yayimbyeko kitundu n’amaliriza n’oluyimba lwa ‘Nnyimbira Kabaka wange’ olwaggaddewo olutalo ku ssaawa 9:28, olwo n’alinnya mmotoka Prado ng’eno abawagizi be bwe bagyerippyeko okutuusa lwe yafulumye ekisaawe.
Olulimi
Bebe yayimbye ennyimba eziwerako mu Lungereza, era obwedda agamba nti ‘Bannange Oluzungu luzibu’ kino kyayombezza abantu bangi omuli n’abawagizi be nti by’ayimba tebabitegeera. Kyokka ye Bobi yayimbye Luganda lwokka, ekyalaze nti yabadde amanyi ekikula ky’abantu b’ayimbiramu, wano nawo Bobi yawangudde.
Bobi Wine ng’ali ne Paasita Bugembe ku siteegi
Ebyayolese obunene bwabwe
- Bebe buli lawuundi obwedda ayimba ennyimba wakati w’essatu n’ettaano.
- Bobi obwedda awaga era abawagizi ne bakuba enduulu n’okukuma ebiriroliro, ate Bebe ng’abantu tebacamuka nnyo.
- Bebe yakubye lawundi ya nnyimba nnya nga tasirisizzaamu .
- Bebe yabadde n’abazinyi abasajja n’abakyala.
- Buli omu yazze ne bakannyama era buli lawuundi obwedda ze bayimba nga bakannyama baabwe ku siteegi babaawo.
- Bobi baamuleetedde entebe ey’enjawulo ku siteegi, nga olumala okukooka ng’agwa muli n’awummula.
- Bobi yabadde ne ba MC basatu okuli Esco Kizito, Dicanio n’omulala ate Bebe yabadde na Mulangira Ndausi.
- Gagamel Band eya Bebe ye yamukubidde ebidongo, ate Bobi yabadde na Solid Band.
Bebe Cool ne ng'ali ne Paasita Bugembe ku siteegi
Ennyimba ze bayimbye
3:43 Bebe yatandise ne Okunsunansuna, Mambo mingi, He is the Protector ne Talimba Yesu.
3:55 Bobi yakubiddewo layivu, yayingiddewo ne Mazzi mawanvu, Kiwaani ne Ghetto Naziggala.
4:17 Bebe yakomyewo ne Kaamungolo, Ngenderera, If I Wish, Sanyu Lya Mutima Gwange, Kusukusu, Gaetano n’avaawo.
4:28 Bobi n’ayingizaawo In The Dance, Anegaanyi, baayimbye ne Tigan. Olwamaze ne yeecanga nti ne Bebe alina okukuba layivu olwo alyoke addemu ayimbe.
4:39 Bebe akomawo ne Never Trust All People, Fire burns, Kiba kibi luno baaluyimbye ne Sweet Kid, I was in Prison ne Chemical Reaction.
Baanabawala nga batuuka e Lugogo. Wakati Ono mwanamuwala yanyumiddwa endongo n’azibiriza. Bano abadigize nga batema ddansi mu kivvulu.
Abawagizi ba Bobi Wine nga balaga obuwagizi bwabwe.
4:50 Bobi yazze ne Maama Mbiire. Wano yeermye okuddamu okuyimba okutuusa nga Bebe akubye layivu waya. 5:00 Bebe yaleesa abaana ba Katalemwa b’ayamba.
5:08 Bobi, kirungi okuyamba abaana ng’abo abali mu bwetaavu naye leero lutalo lwa kuyimba si kusondera baana ssente. Bebe jangu oyimbe totya.
5:17 Bebe yatandise okukuba layivu n’akuba ennyimba nnyanga tasirisizza (Non Stop) okuli Ani y’ani, Bafudde, Abakyala Bampangula ne Kyokka Mukwano era lawundi eno bagyogerako nga mweyasinze okukubira ennyo Bobi.
5:27 Bobi yatandise ne Ono omwana ayagala balaasi lwokka n’adda mu kulumba Bebe.
5:40 Bebe akomawo ne Going so Higher, Obulamu bunyuma ssente.
5:50 Bobi yaymbye Kansubize ne Singa.
Mukyala mukulu omuziki gwamutabudde butabuzi.
6:04 Bebe n’ayimba Born in Africa, Maama w’abaana bange ne Mumugambe.
6:18 Bobi, yasuddemu Oli Musajja nabaki ne Kabaseke.
6:32 Bugembe ajja ku siteegi nga bali ne Bebe n’oluyimba Nangirira, Bamuyita Yesu n’abawa essaala n’agenda.
6:55, Bugembe ate ajja ne Bobi n’oluyimba lwabwe Nandyagadde n’ensaba ku Ssande ne Biriba Bitya nga luno Bugembe yaluyimbye yekka. Yabadde agenda Bobi kwekumugamba ‘Paasita nange mpaayo akasaala, kuba k aka chali tekandyako omukisa, naye nako kasabire ennyumba yaako eggwe’
7:08 Bebe ajja ne Eddie Yawe ku siteegi, n’ayimba OMusajja mu makage. Yawe kwekugamba nti bonna Bebe okuyimba era bonna baana ku ye. Yayimbye Tomuswaza, Trouble ne Guminkiriza.
Abawagizi nga babinuka
7:31 Bobi ne Taata w’abaana, Omukyala bw’akunobangako ne Omukwano gunyuma.
7:49 Bebe ne Bbogolako ne Big Size.
8:02 Bobi ajja ageegenya Bebe, mbu agenze… ayimba Bad man From Kamwokya, Number One ne Njagala obagambe nti nze nkwagala.
8:17 Bebe ayaingirawo ne If you Love me, Akapale ko mwe muli eddogo lyo ne Omwana asunda amata.
8:30 Bobi ajja ne Tube bayonjo ne Kadingo.
8:41 wano yaleese Butchman, Bebe n’ayimba Byolaba Ntuuyo zange ng’eno Butch bw’awuliriza.
8: 53 Bobi yayimbye Mundeke Mbeewo ne Kikomando.
9:14, Bebe yazze ku siteegi n’asiibula abawagizi be n’abagamaba beegweko ku Sande nti kuba poliisi eyimirizza polutalo obudde buweddeko.
9:26 Bobi ayimba Mr. Money, Kataala ne Nnyimbira Kabaka wange. Luno lwa wedde ssaawa 9:32 olutalo ne luggwa.
Bebe Cool ng'ayimba ne Burcherman eyaliko mu Fire Base Crew
Olutalo lw’ebigambo
Olutalo lw’ebigambo olwabaluseewo wakati waabwe Bobi ye yasinze okulufunamu .
Buli obwedda alinnya ku siteegi avuluga munne, Bobi ye yasoose oyo chali Kataala. Ko Bebe, gwe oli Kadingo.
Bobi: ‘Enjaga bw’ekukuba, egenda n’ekulimba nti oli ng’akutte mmundu ng’olowooza akutte fimbo, kino si kyabulimba nammwe mwakirabako gwe jjukira Bebe, manya Kataala gwe baalya Amanda…’
Bebe: Kadingo agamba nti Zuena yagenda lwa bwenzi bwa Bebe, naye Zuena tebamusuuliranga ku mwana. Ko Bobi nti omusajja naawe nga bwe mubimanyi ayinza okugendako ebbali naye, nze Radio wa Goodlyfe simukolimira.
Bobi: Ekitone si bigambo, ye lwaki oyo temumukuba amasasi, abavubuka abakuba ebyuma bafulumya eddoboozi eriringa ery’amasasi.
Bobi: Obadde oyogera bingi ku leediyo, na kati jjangu oyogere nga ndi mu maaso go.
Bobi: Ntandise okwagala Bebe kuba muwagizi wange anti oluyimba lwange kadingo mwe yaggya erinnya ly’ampita.
Bebe: Saagala kalenzi ako, kuba nakayamba nnyo naye tekampa kitiibwa oba lwaki tekamanyi bakulu baako?
Bobi Wine ng’assa abalabi essanyu.
Bobi: Oyo chali asula mu kayumba kabi yasiraana, oba bamutwale mu Goodlyfe. Bebe yalina ssente naye nga mu mukwano fala era bwatyo ne Zuena n’agenda mu goodly...
Bebe: Oluzungu luzibu okuyimba ky’ova olaba nga oyo Kadingo talusobola.
Bebe: Obulamu bunyuma ssente nze Bebe nnyirira ssente, Bobi asiiwuuse lwa butaba na ssente. ngula mmotoka ezitavaako bampa lwa ssente.
Bobi: Bebe agezze amanakunaku, Bobi gye mbeera walaga ssente, e Busabaala walaga ssente. Ye abeera wa Dadi e Kiwatule.
Bebe Cool ng’azina amazina Amaganda.
Bobi: Barbie yagaana abaana ba minisita bonna n’asalawo okugenda n’omulaasi.
Bobi: Oli yala, tolina mpisa ate olina emirimu gy’otokola, kino kye kyavaako Zuena okugenda. Chamili yawulira n’akyusa kyokka Kataala agamba nze nvaako.
Bebe: Zuena ali mu Amerika agenda kuzaala mwana wa Bebe.
Omuwanguzi alangirirwa nkya ku Resort bbiici e Ntebe.

robotstxt: allowed

filter: keep


text:
Bwe bakuteerawo ebifaananyi byabwe bombi nga tebakusongedde ku ani y’ani, oyinza okulemwa okwawulako. Kino twakikoze ne tugezesa abantu kkumi. Babiri bokka be baasobodde okubaawula!
Bombi bafaanaganya amannya amazaaliranwa kyokka nga bakyusaamu katono mu mpandiika. Mr. Flavour ye Chinedu Okoli ate Coco Finger ye Moses Okori. Emiziki bombi bakuba ekika kya ‘Dance hall’ omujjudde ebidongo n’amazina, basiba enviiri kumpi ‘sitayiro’ y’emu ate nga n’enzirusi bavuga emmotoka ezeebikkula waggulu.
Oyinza okulowooza nti omu y’adda ku munne anti mu myaka baddiring’ana nga Coco Finger yazaalibwa mu 1982 ate Mr. Flavour wa 1983. Okukola erinnya n’okumanyika mu bantu, bombi kumpi bakituuseeko mu kiseera kye kimu. Flavour okumanyika ennyo mu Nigeria gwali mwaka gwa 2008 bwe yafulumya olutambi lwe ‘Nabania’ ate Coco Finger mu 2009 we yafulumiza ‘Mikono waggulu’.
Mu Uganda, oluyimba ‘Ashawo’ olwa Flavour lukutte abantu omubabiro mu kiseera kye kimu oluyimba lwa Coco Finger olwa ‘My Miss’ we lukwatidde akati e Nigeria. Eno olwa ‘My Miss’ olwa Coco Finger lukubibwa nnyo ku leediyo, ttivvi ne mu bifo ebisanyukirwamu.
Engeri gye bafaanaganya ebintu ebiwerako, kireetedde abantu okutandika okubisala nti bandiba abooluganda kyokka nga tebeemanyi. Teweerabira, leero baakuyimba mu kivvulu kye kimu era ku siteegi y’emu ne Sean Kingston e Lugogo.
Ekyewuunyisa, bombi tebasisinkanangako kyokka Coco Finger yatugambye ku Lwokubiri akawungeezi nti yeesunga lw’anaasisinkana Mr. Flavour banyumyemu. Era ayagala bakoleyo n’oluyimba bombi.
“Eyo gye ntambulira ennaku zino abantu abamu bampita ‘Ashawo’ oluyimba lwa Mr. Flavour. Olwasooka okukiwulira nababuuza lwaki bampita erinnya eryo ne bang’amba nti mbafaananira Mr. Flavour eyaluyimba.
Eky’okumunfaananya si kibi kubanga muyimbi mulungi era n’erinnya alikoze naye nze ndaba nga nnina bingi bye mmusingako....†Coco Finger bwe yeewaanye. Wano we yategeerezza nti akakasa mu kucamula abantu ng’alinnye ku siteegi, Mr. Flavour talina w’amutuuka.
Coco Finger yaleeta amazina ag’okukankana nga bw’amenyeka agayitibwa ‘Vibration dance’. Era kino kye kimu ku bimwawula ku bayimbi abalala. Leero abantu abagenda e lugogo mu Cricket Oval mu kivvulu kya Sean Kingston be banaatwawulira ku bombi, gattako omuyimbi w’olunaku ani asinga obuganzi n’okusanyusa abantu.
Coco Finger kino ky’ekivvulu kye ekisoose ng’ali n’omuyimbi ali ku ddaala ly’ensi yonna. Moses Okori abasinga gwe bamanyi nga Coco Finger yazaalibwa mu 1982. Bakadde be ye Omw. Augustine Otuke n’Omuky. Maimuna Otuke e Ntebe mu Kitooro. Yasomera, Kigungu Pulayimale e Ntebe, Aduku SS mu Apac ne Nsamizi Institute of Social Development e Mpigi era alina dipuloma mu Mbeera z’abantu.
Agamba nti okuva mu buto, ayagala okuyimba era yakutandikira mu siniya ng’ayimba ku mu kkwaaya y’essomero.


text:
Mu bufunze, Azizi Azion y’ani?
Nze Azizi Mukisa, nnazaalibwa FortPortal mu 1984. Bakadde bange ye mugenzi Musa Rajab ne Muky. Zaina Atenyi. Wasomera wa? Saatuuka wala kubanga taata bwe yafa, ssente ne ziggwaawo.
Wakoma mu kibiina ki?
Gwe kitwale nti nnasoma kitono. Wajja otya e Kampala? Kampala okumuyingira mukulu wange Friday Swaibu eyabeeranga e Mengo ye yandeeta.
Ani yakuyigiriza okukuba ggita?
Mu 1998 nnayingira ekibiina kya Makuge Guitar Singers. Eno gye nnayigira ggita ya Kadongokamu. Kiki ekyakuggya ku ggita otandike okuyimba? Nnali nkooye okukubira bannange endongo nga bbo bayoola mudidi kwe kusalawo nange ngezeeko okuyimba.
Kyakwatayo kati nze omu ku bayimbi abasinga okukuba emiziki gya RNB, n’engule nziwangudde.
Lwaki oyimba nnyo ku mukwano ate nga tolina mukyala?
Ani akulimba nti sirina mukyala! Sinoonya nnina omukyala era yanzaalidde n’omusika. Ekinnyimbisa ku mukwano kubanga gwe gukulembera ebintu ebirala. N’ekirala
ennyimba z’omukwano ze zisinga okutunda mu nsi yonna.
Bulijjo olina omukazi? Nnyumiza y’ani oyo era abeera wa? Gyali ewange e Makindye ku Madirisa. Akyali nnakawere era bombi bali mu mbeera nnungi.
Y’ani amannya? Ye bw’ontwalayo ne mmulaba!
Amannya ge galeke, sijja kugakubuulira. Eby’amawulire tabyagala era sijja kukutwalayo. Lwaki naawe.., kale mbuulirako limu. Nedda, mpozzi omwana ye Danish Mukisa.
Ky’ogamba bulijjo Azizi omalako?
Anti ffe ge tuwulira nti tomalaako era olina ensonyi. Nsaza kimu nga kabiriiti. Sirina nsonyi wabula nnina mpisa ate abamu kye bayita ensonyi nze nkikozesa kwegobako bawala abanneegwanyiza kubanga ndi muvubuka mulungi...
Ate bye tuwulira eby’abawala ba yunivasite nti b’osinga okwagala era tova mu bisulo byabwe. Ebyo byabulimba. Ku yunivazite ng’endayo kuyimba tewali kirala.
Ate abawala gye buvuddeko abaalwanira ewuwo nga kirabika obadde obacanga?
Oyo yenna wolokoso. Nze ndi musajja eyeewa ekitiibwa. Sisobola kubikola ate kati ndi taata, omukazi nnina nakugambye dda sinoonya.
Gwe nga tolwana ng’abalala? Toyagala kufuna ttutumu?
Okwawukana kw’abo, nze sigenda kulwana era oli ne bw’ankuba simuddiza. Erinnya nja kwongera kulikola nga mpita mu kuyimba.
Kiki ky’ofunye mu kuyimba?
Ettutumu, nkoze situduyo eyitibwa Studio 84, ntandise n’ettendekero ly’ebyokuyimba erya West ends.


text:
Nedda, nedda, Hon. Mpuuga ebyo eby’okukubira musajjamukulu Bukenya akasonso nti baalyose ne bamutwala mu kkomera e Luzira, biviireko ddala.
Biveeko ng’ojjukira n’enjogera y’Omuganda egamba nti “ Awanise tasekerera wa nkenku”. Naawe nga bw’oli mu byobufuzi owanise ate era oyinza okukenkuza essaawa yonna.
Mu byobufuzi okubba okwannamaddala okuvaamu emisango ng’egyo kati egireebuukanya musajjamukulu Bukenya. Naye ate eriyo n’eby’okusibwako amatu g’embuzi oliisibwe engo, naddala bw’oba ow’amaanyi nga Mpuuga waabwe.
Mu ngeri eyo gwe batutte mu kkomera osaasira musaasire sso si kumukubira kasonso.
Wabula bwe kiba kyetaagisa musajjamukulu okumukomereza olw’enneeyisa ye ebadde embi, kale mumukomereze.
Bw’aba yagamba nti kyali kyetaagisa leediyo ya CBS okugiggalawo mbu kubanga yali yeeyisizzaawo nnyo n’eva we bootera omuliro, neetuuka we batulisiza emberenge, mu mukomereze nga mumubuuza kweyisaawo kwangeri ki.
Ye okwamututwazizza e Luzira bamutulise?
Ate kano akatyabaga akagudde mu ggwanga temusooka kukayingizaamu bya mawanga.
Toyinza kugamba nti, Bukenya bamusibye lwakuba Muganda, nga weerabidde nti Seezi Cheeye eyasooka okusindikibwa e Luzira amaleeyo emyaka ekkumi olw’okukumpanya ensimbi za Chogm oyo si Muganda.
Kiri ekyogerwa Madame Ttica Nambooze ekya “ Kati mu ggwanga mulimu abaana n’ebyana” ekyo kye muba muyeeya.
Kubanga naawe sooka weebuuze bwekiba nti Bukenya yali wamu ne banne nga bagabana ensimbi za Chogm, lwaki ye yekka gwe basindise e Luzira abalala ne basigala nga bayinaayina?
Wo ayi Mzee Zedde ng’alabye ennaku ey’omwana wabobwe Bukenya okutwalibwa e Luzira olw’ensimbi za Chogm, kyokka bo Bamuleberebe Mugoziita ababbye eggwanga obuwumbi n’obuwumbi bwa lupiiya ne basigala nga beegiriisa bwegiriisa ng’ekigotta entula!
Tulabye ennaku kubanga amagezi gatwesibye kubanga bwe tugamba nti Bukenya tabbanga wabula bamuleeseeko mpalana za byabufuzi, oba nti bamuwalana kuba Muganda. Ebyo byonna tekuli kirungi wabula folofotto mwereere.
Obubbi kibi naddala eri omukulembeze w’abantu alinga Bukenya. Sso ate n’empalana z’ebyobufuzi mbi nnyo kubanga ziyinza n’okugaana eggwanga lino okugenda mu maaso ne zirigetageta.
Sso nga n’ebyokulowooleza mu mawanga nabyo bibi nnyo kubanga bye biyinza okuvaako Abaganda okwegatta n’Abanyankole ne babba ensimbi za Gavumenti, kyokka ne basibako Baganda bokka bo Abanyankole ne basigala nga bayinaayina.
Bagundi musaanye mujjukire nti esigadde mbale Uganda esajjakule ng’ewezezza emyaka 50 be ddu bukya yeefuga.
Uganda okusajjakula kyokka neesigala nga yeerina abakulembeze ababbi, abakotoggera bannaabwe olw’empalana z’ebyobufuzi oba abalowooleza mu mawanga nga tebaagaliza za bannaabwe (ente oba embuzi) kuzaala nduusi, awo okwefuga kwaffe kuba kujungulukuse ne kufuuka folofotto.Sikulimba.


text:
Eno y'endowooza oy'okugatta
amanyi, amagezi n'ebitone eby'enjawulo.Okukolera awamu obulungi
kwekuyiga obwegasi buno era n'okusobola okweyamba engeri gyetwawukana
mu mu butonde bwaffe okugeza nga mu ndowooza n'ebirala okujjamu
amagoba.
Enkolagana mu
bwegassi buno yesigamye ku kwesigangana.
Obutetenkanya
bulijjo kuzibu okulabika nga ekiri mu ndabirwamu. Tekutera kutegerekekerawo.
Ebirowoozo bilina kweyambisibwa kutukiriza mulimu si kubitabika
nabigendererwa by'abo abenonyeza ebyabye. Amanyi mu kolera awamu
gava mu kusobola kutwala maaso ebiroowozo bya bannakibiina.
Kiki ekivuddemu:
Ekivuddemu kiri ku lupapula, kyanjuddwa bwanjulwa oba kiri
ku lutambi lwa 'cinema'.
Omugaso gw'abasomesa
Okufuna amagoba mumulimu
kyesinziira nnyo ku kutegera obulungi ebigendererwa by'omulimu
ogwo okuva mu kunyonyora kwabasomesa. Awo nno ekibinja kirina
omulimu gwa manyi ogw'okutegeera era n'okujjamu ebigendererwa
bino amakulu.
Omulimu gw'ekibiina
gwanguyizibwa nnyo abasomesa abalungi naddala mukulambika omulimu
gwekibinja.
Okusomera oba okolera mu bibinja tekulina kuyisibwamu maaso era
ne banna kibiina abagala okuwabwa banabwe balina okwelindibwa
anti ekijja omonya, kinyaga bitono.
Okuyozayoza era
n'okwewa obubonero:
Kino kirina okwesigamizibwa
kukwenyiramu kw'abo abayozayozebwa era balina okubako kyebakoze
kukumaliza omulimu oba okugutwala maaso.
Okuwa obubonero kuno
kiba kirungi nekwesigamizibwa kukukakalukana kwabuli omu so si
kukugeranya banna kibiina. Kino tekiterebula bannakibiina ababa
tebafunye kuyozayozebwa.
Banna kibiina abakozi
ennyo ate n'abo abakyabula mu
Abo abakozi ennyo batera
okuyigiriza abakyabulamu okwerwanako. Mukuyiga kuno ate amagoba
gekibiina mu mulimu geyongera. Ate olaba n'abo abakozi ennyo oba
abamanyi bwebasomesa abalala nabo benyini abasomesa beyongera
okukenguka. Kati awo abakyabulamu baba bayigirizza abo ate ababasinga.
Abo abayigiriza era
beyongera okuganyulwa mu bukulembeze, muwekakasa kyebasomesa,
mukwefuga singa wabaawo obutategeragana n'ebirara ate ebyetagibwa
mukuyiga.


text:
Engeri Y'okuyiga N'obukodyo Bwakwo:
Okuyiga n' okozesa obulungi ebiseera
Okozesa obulungi ebiseera
kwekutegeka n'okugoberera
ebiseera byo by'oba opimye mukuyiga osobole okutukiriza ebigendererwa
byo wadde nga waliwo obuvunanyibwa obulala nga amaka n'ebirala.
Amakubo mukino:
- Londoola enkozesa yebiseera byo.
- Lowooza ku ngeri gyokozesa mu obudde bwo.
- Zuula mangu obubonero obulaga nti otandise okwonoona ebiseera
byo.
- Manya ddi lwoba oganyulwa mu biseera byo.
Okumananya enkozesa y'ebiseera byo kikuyamba okugerageranya
ddi lwonomala emirimu gyo egy'okuyiga.
- Wandiika wansi ebyo by' onokola kikuyambe okumanyi kiki ekinakolebwa
leero, enkya oba mubiseera eby'omaso oba ebyo by' onetaagamu obuyambi
okuva mu banno.
- Pima obudde nebyokkola buli lunaku nebuli wiiki. Wandika wansi
abo bonosisinkana, byonosoma nebirala. Manya ki ekinaddako
buli ddakiika ate togenda kwebaka nga tonamanya kyonakola nkeera.
- Wandika wansi ebyo byoyagala okkola mu maaso. Lamba ku
kalendaliyo ekyo kikuyambe okugerageranya obudde bwo obweddembe.
Okutegeka okulungi okw' ebiseera by'okuyiga:
- Funa otulo otumala, lya bulungi ate wegayazemu oba okugenda
nga kumizannyo nga egyo.
- Sengeka emirimu okuva ku gusinga obukulu paka ku gusembayo.
- Wetegekere ekibiina nga bukyali nga oyisaamu mu by'onosoma.
- Tegeka wo obudde oyise mu byosomye mu kibiina nga wakkiavamu
;
Jukira nti okwelabira kutera kubaawo oluvanyuma lw' essawa
abiri mu nnya(24).
- Tekegeka eddakiika ataano ataano ez' okuyiga.
- Somera wotataganyizibwe.
- Gezako okozesa ebiseera by' oyonoona.
- Singa kutegeka kusomera mu budde bwa misana.
- Tegeka wo okuyisa mu by'osomye ku nkomerero ya week. Schedule
a weekly review
- Wegendereze tofuuka omuddu wentegeka yo, anti nga tekuwa mirembe.
Genda ku
Okutegeka ebigendererwa/n'ebiseera
Ekiddirira


text:
Engeri Y'okuyiga N'obukodyo Bwakwo
Engeri ennungi ey'okwewala kino kwekukolerawo ekyo ky'oyagala okkola. Okola kino oteekwa okuba n'omutima ogwala okukikola era nga wekubiriza mu kino.
Webuuze ebibuuzo bino wa mmanga:
Bino bwobiddamu ojja kufuna obuvunanyizibwa okutandikirawo ekyo ky'oyagala okola.
Webonereze oba wekulise nga omaze omulimu ogwo
Beera nekilabo mu birowoozo byo ky'ojja okwewa nga omaze omulimu naye bwegukulema tewewa kirabo ekyo.
Beera n'okutya
Manya gwe wekka gwe ojja okwekubiriza. Muli beera nekirowoozo nti bw'otamala mulimu ogwo ojja kugwa ebibuuzo era teri ajja kuyamba okujjako gwe wekka ate era n'omutawaana gujja kugwiira gwe wekka singa oba toyise. Soka omale omulimu olyoke odde mu masanyu kuba kiba kirungi okwesanyusa nga ebirowoozo byo biri wamu.


text:
Faridah Babirye Omusuubuzi e Nakasero: Ku gwe (Jennifer Musisi ) ne loodi meeya Lukwago ani akulira munne?
Omwogezi wa Jennifer Peter Kawujju: Mu mateeka agafuga KCCA amapya, Jennifer Musisi y’akulira buli mulimu gwonna mu Kampala era y’akulira ne Loodi meeya Lukwago. Kino kyeragira mu mirimu egikolebwa ekiseera kino nga gikulirwa Jennifer Musisi.
Godfrey Muyanja: Bamalaaya nga bajamawaza ekibuga nga bamansa obupiira ku nguudo mubategekedde ki?
Kawujju: Bamalaaya tubatwala ng’abantu abalala bonna mu Kampala. Buvunaanyizibwa bwa buli muntu okukuuma ekibuga nga kiyonjo era asangibwa ng’amenye etteeka avunaanibwa.
John Luswata omusuubuzi ku Arua Park: Lwaki olulimi lwe mwogera ekiseera kino lwa kugoba bantu mu Kampala n’okubakwata ne mubasiba naddala ababadde bakolera ku nguudo ?
KAWUJJU: Ababadde bakolera ku nguudo twabawa obudde obumala okuvaako era bangi baavaako okuggyako abo abataayagala kugondera mateeka . Abaavaako baagenda mu bifo gye twabasindika naddala mu butale, bangi kati bakola bulungi.
Kalid Kiweewa Owa Bodaboda: Lwaki buli lwe tukusaba okukusisinkana tubeeko bye tukugamba tokkiriza, gwe n’olemera ku kya kutugoba mu Kampala?
KAWUJJU:. Tetugaanangako kubasisinkana era ku Lwokutaano nnasisinkana abakulembeze ba bodaboda mu Kampala ne tukkiriziganya muddemu muwandiikibwe, tugenda kutereeza siteegi ate mugenda kulonda obukulembeze obupya. Tetugenda kubagoba kati.
Zayituni Najjuma Omusuubuzi: Jennifer Musisi lwaki musindika abaserikale bammwe abagoba abantu ku nguudo ate ne bayingira ne mu butale okututawaanya?
KAWUJJU:Tetusindika baserikale baffe mu butale era ekyo tetukimanyi. Oba weekiri tugenda kukinoonyerezaako tuzuule obutuufu bwakyo era tugenda kuvaayo n’ekiwandiiko eky’enjawulo
Gabriel Kasigwa: Wagobye abakolera ku nguudo nga tomaze kubategekera gye bagenda ate nga Loodi Meeya yakuwabula n’ogaana lwaki?
KAWUJJU: Kikyamu okugamba nti abantu abo tetwabategekera. Twateekawo ebifo ebikalu 8,000 mu butale obwenjawulo mu Kampala era bangi ku basuubuzi baafuna dda we bakolera. Abatannaba kufuna mukebere mu mawulire mwe twassa ekirango.


text:
Kampala
Abapoliisi nga bali ku kabangali yaabwe.
Bya martin Ndijjo
Wano mu Kampala bodaboda ze zimu ku bidduka ebikyasinze okumenya amateeka g'oku nguudo. Kyokka kirabika kikyali kizibu okumalawo obumenyi bw'amateeka buno olw'obutamanya muntu mutuufu ku poliisi ne KCCA ani avunaanyizibwa okubakwasisa empisa.
Aba poliisi y'ebidduka obuvunaanyizibwa buno babutadde ku kitongole kya KCCA kye bagamba nti kye kivunaanyizibwa ku nzirukanya ya bodaboda mu Kampala. Kyokka naba KCCA bagamba nti olw'okuba bodaboda kye kimu ku bidduka by'oku nguudo, buvunaanyizibwa bwa poliisi.
Yo KCCA ekola gwa kuyamba ku poliisi. "Poliisi si y’evunaanyizibwa ku nzirukanya ya bodaboda era si buvunaanyizibwa bwaffe okubakwata.
KCCA y’eteekerateekera enzirukanya y'emirimu gya bodaboda wano mu Kampala era kibakakaatikako okukwata abo abamenya amateeka wadde nga ffe tubayambako," bwatyo Lawrence Niwabine akulira poliisi y'ebidduka mu Kampala n'emiriraano bwe yategeezezza.
Wabula Peter Kauju, omwogezi w'ekitongole kya KCCA bwe yabuuziddwa ku nsonga y’emu yategeezezza ng’omulimu guno bwe bateekeddwa okugukolera awamu ne poliisi y'ebidduka kubanga y’evunaanyizibwa ku kukwasisa amateeka g'oku nguudo eri abavuzi b'ebidduka.
" Ffe omulimu gwaffe kuyamba ku poliisi nga tuteekawo enkola ennung’amu aba bodaboda bano gye balina okugoberera nga bakola, mu kiseera kino kye tuliko kya tutereeza ekibuga.
Tutandise okuddamu okwetegereza amateeka okulaba wa aweetaagisa okutereezaamu. Tugenda kuddamu okubala aba bodaboda n'okuteekawo siteegi eziri mu mateeka era nsuubira nga bino byonna biwedde obumenyi bw'amateeka bujja kuggwaawo naye mu kiseera kino tetulina kya maanyi kye tuyinza kukolera abo abatikka akabindo n'abamenyi b'amateeka abalala." Kauju bwe yategeezezza.


text:
Kalerwe
Kazambi ng’akulukutira mu katale ka Bivamuntuuyo.
Bya MOSES LEMISA
ABATUUZE n’abasuubuzi b’omu Katale Zooni ku Kaleerwe basabye abavunaanyibwa ku kazambi eyabomose n’akulukutira mu kitundu kyabwe babayambe.
Baakulembeddwaamu Solomon Kajjubi Ssentebe w’ekitundu kino, eyategeezezza nti kazambi amaze wiiki emu n’ekitundu kyokka buli lwe bakubira abavunaanyizibwa ku kazambi babagamba nti bajja, babe bagumu.
“Kye mmanyi nti kazambi ava mu ddwaaliro e Mulago naye simanyi lwaki abavunaanyizibwa ku nsonga eno tebayamba bantu,” Kajjubi bwe yategeezezza.
Kazambi ono akulukuta okuva e Mulago n’ayita e Kyebando okutuuka ku Kaleerwe kati awafuse ekyenyinyalwa olwekivundu n’ensowera ebivaamu.
Kino kituusizza abamu ku bafumbi b’emmere okugira nga bawummulamu kuba tekyali kasitoma asobola kulya mmere gye batundira awakulukutira kazambi.


text:
Ntungamo
Bya Rwambuka Mugisha
RDC wa Ntungamo, Peter Rwakifari agambye nti enkola y’ekibiina ky’obwegassi ekya Abateganda-Ntungamo Growers Cooperative Society Limited ekulembeza obwenkanya n’enkulaakulana, ebibiina ebirala birina okugiyigirako.
Bino yabitegeezezza bwe yabadde omugenyi omukulu ku mukolo gw’ekibiina kino ekyatuuzizza olukiiko olw’omulundi ogwa 46 e Kafunjo okumpi n’ekkung’aanyizo ly’amata erya Ntungamo Diary Farmers Union.
Rwakifari yagambye nti ekiraga nti ekibiina kino kiri ku mulamwa bwe buwangaazi bwe kituuseeko nga binnaakyo omuli n’ekya Banyankole Kweterana ekyakizaala byaggwawo dda.
Abantu 34 be baayingiziddwa nga bammemba abajjuvu nga kati bonna awamu bali 627.
Ate Ssentebe wa LC 5, Ntungamo, Dennis Singahache yawadde abalimi mu kibiina kino amagezi okukozesa obukodyo obw’omulembe basobole okukungula okusingako kati.
Yabasiimye olw’enkulaakulana naddala olw’okuzimba ekifo ewaterekerwa ebirime n’ekifo ewateesezebwa.


text:
Kyamuliibwa
Abataka nga bagabanya ettaka mu b’ekika.
Bya SSENNABULYA BAAGALAYINA
ABAANA b’omugenzi Yusufu Muswahiri baalemeddwa okugunjoola ensonga mu kika ne bazitwala mu kkooti y’ekyalo Lwannume mu Ggombolola y’e Kyamuliibwa nga bagamba nti waliwo baganda baabwe abaagala okwekomya eby’obusika.
Baataddemu ne kitaabwe omuto, Hajji Ahmad Kaggwa gwe baalumirizza nti aliko baganda baabwe b’ayagala bafune emigabo egisinga obunene mu mmaali ya kitaabwe.
Kkooti yatuuziddwa mu buduuka bw’e Lwannume n’ekubirizibwa akulira bassentebe b’ebyalo ebiri mu Ggombolola y’e Kyamuliibwa, Mw. Samson Kamulasi ng’ayambibwako ow’akakiko Ssenyonga mu kifo kya Yahaya Mutebi olw’okuba nga y’omu ku bamulekwa be baloopye.
Bamulekwa okuli Ali Kizito ne Rashid Munoga be beemulugunyizza mu b’akakiiko ne basaba b’abataawuluze ku bitagenda bulungi mu kika kyabwe n’okubagabanyiza mu bibanja nga bagamba nti ab’ekika balemeddwa.
Olukiiko lw’abataka nga lugenda mu maaso bamulekwa Munoga ne Kizito baavudde mu mbeera okwagala okuganjambula muganda waabwe Yahaya Mutebi.
Baalumiriza Mutebi n’omulala Kamada Muswahiri nti baagala kwezza buli kimu so era Kamada baamutabukidde ne bamugoba mu nnyumba ya kitaabwe ey’amaduuka nga bagamba nti yagyegabanya yekka.
Ab’akakiiko ennamula yabalemeredde nga bapimisa olukoba okumanya buli omu yaadi zaatekeddwa okugabana okusinziira ku biwanebyabaddewo.
Baayawukanye nga baabigwo ne basabibwa ensonga okuzizzaayo mu kkooti ya Sharia ey’Obusiraamu y’eba ebalamula nga singa kinagaana beeyongereyo mu mbuga z’amateeka ezisingawo.
Hajji Ahmad Kaggwa yeessammudde eby’okwekubiira n’abaana abamu n’anennya abaatutte ensonga mu b’akakiiko nti bamujolonze ne bamwegaana nti tabazaala.
Ate Yahaya Mutebi yagambye nti baganda be baamuswazizza nnyo okumutwala mu mbuga ate bulijjo gy’akubiriza mu nsonga z’abalala n’abatawulula n’agamba nti ye ekibanja ekikye amaze ebbanga ng’akirima talina w’abalala


text:
Ssenga nnina ekizibu. Mpulira nga sikyalina maanyi ga kisajja bulungi nga ge nnasooka okubeera nago. Ng’enze ku basawo abeeranga nti bagaba eddagala erizzaamu amaanyi g’ekisajja naye sirinaawo njawulo era mukazi wange naye agamba sikyamumatiza. Nkole ntya?
Mwana wange, abasawo abeeranga nti bazzaamu amaanyi g’ekisajja abasing babeera bafere era baveeko. Ogambye nti amaanyi g’olina gakendedde kyokka mu kusooka nga walina mangi.
Kino kibaawo buli lwe weeyongera okukula. Tombuulidde myaka gyo naye omusajja gy’agenda ng’akula, amaanyi gakendeera olw’ensonga eziwerako.
Oyinza okuba ng’okola nnyo kale ogenda okutuuka mu buliri nga tokyamalako bulungi. Oyinza okuba nga obwongo bwo obukozesa nnyo mu kulowooza.
Ebirowoozo bibuza amaanyi. Okumatiza mukazi wo, fuba okulaba nga bwe muba munaanyumya akaboozi, obwongo bwo obuteeka ku kye mugendako ate sooka omunoonye bulungi.
Onoogenda okumuyingira ng’ayidde era ajja kumatira ne bw’onooba toluddeewo nga munyumya
akaboozi.


text:
Mu 1929, Abaminsani baggulawo eddwaaliro ly’e Kumi, ekitundu ekisangibwa mu Buvanjuba bwa Uganda nga ziri mayiro 300 okuva mu kibuga ekikulu Kampala. Lino ly’eddwaaliro ly’ebigenge eryasooka mu Uganda era nga lijjanjaba balwadde ba bigenge bokka, wadde nga mu 1997 lyafuulwa eddwaaliro lya bonna.
Dr. Wiggins, ye yatandikawo eddwaaliro ly’ebigenge oluvannyuma lwa Sir Albert Cook, okujjanjaba abalwadde baabyo abawerako mu 1909.
Mu kitundu kino abalwadde b’ebigenge beeyongera, wabula eddwaaliro ly’e Kumi nga kye kifo wokka gye babeera obulungi ate nga tebasosolwa. Kuba abalwadde bano, abantu bangi baali babasosola olw’engeri gye baalabikangamu n’ebikalakampa bye baabanga nabyo.
Obujjanjabi obwaliwo bwali bwa mpiso ya Hydnocarpus. Lino lyabanga ddagala lya Bayindi, kyokka nga teriwonyeza ddala.
Wabula mu myaka gya 1950, eddagala lya Sulphones lyazuulwa olwo obujjanjabi bw’obulwadde buno ne bufuuka bwangu. Eno ye yali entandikwa y’okugoba obulwadde bw’ebigenge mu ggwanga.
Abaminsani nga bayambibwako abakulembeze b’ebitundu, baazimba amalwaliro amalala okugeza e Teso, Lango, Bukedi, Sebei, Acholi ne Karamoja.
Mu 1952, waatandikibwawo amatendekero ag’enjawulo agagunjula abantu ku nzijanjaba n’okwewala obulwadde bw’ebigenge. Kino kyayamba mu kumalawo obulwadde buno. Wabula ebifo gye bajjanjabira ab’ebigenge bingi byasaanawo mu lutalo lwa 1980 - 86.


text:
Masaka
Nakyanzi ng’alaga mmotoka ya Ngobya.
Bya JOHNBOSCO MULYOWA
AKAKIIKO akakung’aanya obujulizi ku by’amagero bya Faaza Ngobya ne Sr. Amedeo Byabari kaatudde ku Ssande mu kisomesa ky’e Kyotera mu kigo ky’e Biikira mu disitulikiti y’e Rakai abaayo ne battottola ebyamagero Msgr. Alozio Ngobya bye yakolera mu kitundu bwe yabeerako mu bigo okuli Kasozi ne Biikira ne basemba ayingizibwe mu lubu lw’abeesiimi.
Kaakulembeddwaamu Bwanamukulu w’e Kitovu, Rev Fr. Henry Kasule ,era baayaniriziddwa Bwannamukulu w’e Biikira Rev. Fr. Kaweesa ne Bwanamukulu w’e Kindu Rev. Fr. Emmaneala Mukulu eyakulembeddemu n’ekitambiro kya Mmisa.
Yasabye abantu abaabaddeyo okwagala eddiini nga Ngobya bwe yali mu kifo ky’okuddanga okutendereza obutendereza wabula bamukkoppeko ebyo bye yakola okulwanirira eddiini ye.
Oluvannyuma lwa Mmisa Rev.Fr. Kasule yayitidde mu Bakristu abaavudde mu bigo omusanvu abaakung’aanidde e Kyotera ku kisomesa ku wa we batuuse n’ensonga za Ngobya.
Yasabye abantu okunyiikirira okusoma essaala za Ngobya ezaalangirirwa Omusumba Kaggwa kuba omulimu gukyali munene okufunira ddala obujulizi obw’enkizo ku by’amagero bya Ngobya.
Yawadde eky’okulabirako nti balina omulimu okufunira ddala obujulizi obwessimba okugeza nti singa wavaayo agamba nti oba yali azibye amaaso kyokka bwe yasaba Ngobya ne gazibuka ng’alina n’ebbaluwa okuva mu basawo abakugu abayinza okukakasa nti ddala ffe twali tulemereddwa n’obujulizi obulala obufaananako bwe butyo bwe batannafuna mu kiseera kino!
Yategeezezza nti omuntu okulangirirwa mu lubu lw’abeesiimi oba omujulizi ssi kyangu okuva mu Roma ng’okusooka balina kusooka kukakasa oba ddala omuntu ayogerwako gyali y’ensonga lwaki ebisigala bya Faaza Ngobya ne Sr. Amedeo by’alina okuziikulwayo bakakase nti gyebiri era abaaliyo.
Kyotera tewali muntu yaleese bujulizi bwassimba ku bintu Ngobya by’amukoledde kyokka abasinga baayogedde ku byewuunyo bye yakola nga bamulabako n’amaaso gaabwe ne be yabeeranga nabo.
Namukadde Marisitiyano Ndagaano yategeezezza nti Ngobya yamulabira mu kigo ky’e Naluzaali gye yategeereza nti waaliwo omuwala ayitibwa Maria eyali anobye mu bufumbo obutukuvu kyokka Ngobya n’amulabula enfunda ssatu adde mu bufumbo oba sikyo adde ewaabwe kyokka ne yeerema.
Kino kyawaliriza Ngobya okugenda mu maka gye bamuzaala n’abalagira okuwa muwala waabwe amagezi adde mu bufumbo nabo ne beerema. Oluvannyuma lwe nnaku bbiri yalwala n’amulabula nti ajja kufa ne yeerema. Faaza Ngobya yaddayo ewaabwe n’abagamba nti bw’afa temumuziika mu kitiibwa kyokka nnyina ne yeerema.
“ Twali tugenda mu maaso n’okusabira omufu tumuziike ekire ky’enkuba ne kikwata ekyaddirira laddu ey’amaanyi kukuba keesi omwali omufu ne bigwa mu ntaana n’eziba era n’omulambo tetwaddamu kugulaba. Buli omu yadduka era awo tewaddamu kumera muddo,’’ Ndagano bwe yategeezezza.
Kyategeezeddwa nti ku kyalo Kifukamiza mu Ggombolola y’e Kasaali mu kigo ky’e Biikira y’eri eyali ddereeva we eyamuvuganga, omugenzi John Matovu. Mmotoka eno kika kya Volkswogen eyakaddiyira mu luggya ng’ensonga eno yakakasiddwa Namwandu wa Matovu, Prisika Nakyanzi era eyalaze emmotoka eno.
Omulala yabadde Matia Ddungu ow’oku kyalo Kasekere Beteleemu mu ggombolola y’e Nabigasa ngoono yannyonnyodde mu mwaka gwa 1952 Msgr. Ngobya bwe yali mu kigo ky’e Kasozi e Kooki ye (Ddungu) yeeyamuweerezanga mu kusoma Mmisa.
Ddungu yategeezezza nti Ngobya yamuwa eggaali ye n’amutuma agende e Biikira amunonere obufaananyi bwe bwe yali agenda okugabira abantu ku lunaku lwe kyokka bwe yatuuka e Biikira teyabusangawo era Diini eyaliwo n’amugamba addeyo alinde buve e Kitovu kyokka bwe yaddayo n’amutegeeza bino, Ngobya yamuddamu nti tofaayo Biikira Maria ajja kumpa obufaananyi. Bwagenda okukya ng’obufaananyi bujjudde mu nnyumba ye era n’abuwa abantu.


text:
Kampala
Dr. Ocen ng'annyonnyola.
Bya HAFSWA NANKANJA
BANNASAYANSI abenjawulo bakizudde nti Obusiraamu bwe bulamu. Kino kikakasibwa okuva mu kunoonyereza okutali kumu kwe baakoze nga kukwata ku bintu ebitali bimu.
Okunoonyereza kuno kulaga nti buli kintu Nabbi Muhammad (SAW) kye yayogerako kirimu eddagala oba ekyo kye yaziyiza nti kirimu omutawaana kasita okyesibako.
Nabbi Muhammad (SAW) yamanyanga ebyayita, ebiriwo n'ebinajja kino ne kyongera okukakasa nti ddala buli kye yayogera bwalinga bubaka okuva ewa Allah sso si bigambo bye.
Omuwandiisi w'ensonga z'ebyeddiini ku muzigiti gwa Kampalamukadde, Sheikh Muhammadi Luwemba agamba bwati ku bintu Nabbi Muhammad (SAW) bye yayogera n'engeri gye yabyogerako.
Mu bintu bino mulimu:
1. Okukomolwa:
Kimanyiddwa ng'okubeera Omusiraamu atuukiridde omuntu alina okuba omukomole. Kino tekitegeeza nti oli bw'aba si mukomole taba Musiraamu wabula okikola okusobola okwekuuma ng'oli mulamu anti Obusiraamu kitegeeza buyonjo. Okukomolwa kikuyamba okuziyiza endwadde z'obukaba ezandikukutte nga ziyita ku kikuta ekyo.
Bannassayansi nabo bakizudde nti omuntu omukomole aba n'emikisa gy'obutafuna kawuka ka siriimu ebitundu 60 ku 100. Ate atali mukomole abeera n'emikisa gy'okukwatibwa obuladde buno ebitundu 95 ku 100.
Sheikh Luwemba agamba nti Nabbi mu Hadith emu eva ku Abu Hurairah yagamba nti, "Ebintu biri bitaano Omusiraamu by'alina okukola okuba omuyonjo. Mu bino mulimu, okusala enjala, okulongoosa enkwawa n'ebitundu byo ebyekyama, okutayirira n'ebirala."
2. Obutalya mbizzi:
Embizzi erina ebizibu bingi by'etuusa ku bulamu bw'omuntu okugeza singa oyitiriza okugirya oyinza okufuna obulwadde obutali bumu. Bannassaayansi bazudde nti bw'ogirya nga teyidde osobola okulwala obulwadde bw'okukankana. Abamu bagamba nti eyinza okukuviirako okulwala ensimbu.
Sheikh Luwemba agamba nti Allah mu Surati Bakhara atugaana okulya embizzi. "Mazima ddala Allah yabaziyiza okulya ennyama nfu n'omusaayi kuba oba olya bulwadde, era temulyanga ennyama y'embizzi kubanga nayo bulwadde......". Ssurat Bakhara aya 173.
3. Ensowera:
Obusiraamu busomesa nti ebiwawaatiro by'ensowera ekimu kiriko obulwadde ekirala kye kirimu eddagala erijjanjaba obulwadde buno. Hadith eva ku Abu Hurairah, egamba nti "Bwe banga egudde ensowera mu kyokunywa ky'omu ku mmwe, ogikwate oginnyike mu kyokunywa ekyo oluvannyuma olyoke onywe kuba mazima ddala ekiwawaatiro ekimu kyabutwa ate ekirala ddagala".
Agamba nti kino Nabbi teyakifuula kyatteeka era Hadith ennyonnyola nti singa omuntu abeera n'emmeeme embi ng'asobola okusesema oba okulwala, waaddembe obutanywa kyakunywa ekyo. Ate bw'oba toyagala kudiibuuda nga n'ekyokunywa olina ekyo kyokka, osobola okunnyikamu ensowera eyo eguddemu oluvannyuma n'okiggyamu n'onywa kubanga Nabbi Muhammad (SAW) yatuwa dda eddagala.
4. Okusiiba:
Okusiiba kwakakata ku buli Musiraamu okuggyako omulwadde, omukadde, omuto, ow'olubuto, n'eyaakazaala tekumukakatako era bw'owaliriza n'ofuna obuzibu bwonna Allah akubonereza. Nabbi (SAW) yagamba mu Hadith nga eva ku Hurairah nti " Musiibe mubeere balamu". Kitegeeza nti, bw'osiiba ofuna emigaso mingi ng'okusala amasavu oba okuba nga weesobola. Teriiyo ky'oyinza kukola kusobala kukendeeza ku masavu okuggyako okusiiba.
Dr. Kenneth Ocen Obwot nga ye muwi w'amagezi omukulu mu ddwaaliro ly'abajaasi e Bombo, agamba nti, omuntu buli lw'asiiba omubiri aguwa obudde obumala okusobola okukola emirimu gyagwo. Agamba nti buli enjala lw'ekuluma, ekyenda kigezaako okunoonya emmere mu lubuto olwo bwe kitasangayo mmere ne kigenda ku masavu okugakamulamu ekyokulya. Bw'oba osiibulukuka kirungi osookere ku kiwoomerera era olye kitono ddala osobole okufuna mu kusiiba kwo.


text:
Eby''abaana
Bya Ahmed Mukiibi
OMWANA eyeewaggula ku bazadde be n’ajja mu Kampala okukola obwa hawusigaalo azziddwayo mu kyalo ewaabwe oluvannyuma lw’ababadde bamukozesa okuloopebwa ku Poliisi y’e Katwe.
Mariam Tusanyuke ow’emyaka 16 ng’abadde akola obwa hawusigaalo e Busaabala yanunuddwa ekibiina kya Katwe Child Labour Advocates Association (KCLAA) n’ekya Platform for Labour Action PLA abaamukoledde mu nteekateeka ez’okumuddizza bazadde be.
Bazadde b’omuwala ono ye Yonah Zironda ow’oku kyalo Nkombe mu disitulikiti y’e Mayuge mu Busoga omwana ono gye yadduka emyaka ebiri egiyise nga yakamaliriza okutuula P7.
Ab’ekibiina kya PLA ne KCLAA baakolganye n’ekibiina ekikola ku nsonga z’abaana e Jinja ekya Child Restoration Outreach (CRO) abaatuusizza omwana ono eri bazadde be.
Omukungu wa PLA, Simon Peter Omoro yategeezezza nti baakolganye ne Poliisi y’e Katwe okununula omwana ono okuva gy’abadde akozesebwa mu bukyamu okutuusa lwe baamutuusizza e Jinja ne bamukwasa aba CRO abaamutuusizza ku bazadde be.


text:
Nabuuma
Nze Rose Nabuuma, mbeera Masajja wabula nga nzaalibwa Masaka era gye nava oluvannyuma lwa ssente ezimpeerera okubula.
Bwe natuuka ku kibuga nnafuna mangu omulimu gw’okutunda edduuka nga na kati gwe nkola. Eno ebitaala bya laavu gye binteeredde Mukama bw’ankubye enkata y’olulenzi olukyusizza obulamu bwange.
Ggaayi ono gwe mpaana si mulala wabula ye Allan ammazeeko ennaku n’ennyonta y’omukwano. Ndi wa mukisa kuba Allan ali mu myaka gye nnyini gye nneetaaga kuba nkakasa nga takyalabankana na bawala.
Alina emyaka 38 ate nze nnina 20. Ekiseera kye twakamala, Allan andaze nti ddala ajja kusobola okundabirira n’okumpa omukwano gwonna gwe nneetaaga.
Tupepeya ng’abaagalana era n’abatulaba batandise okututwala ng’abafumbo. Allan tannantwala wuwe era bwe tuba baakulabagana tufuna kifo kirala.
Embeera eno enteeka ku bunkenke naye mmanyi ajja kuntwalayo. Nkakasa nga kino kikoleddwa tujja kuba bulungi kuba nze Allan namala dda okumukwasa omutima gwange n’okumwewa nzenna.


text:
Amawulire
Ebintu ebyaggyiddwa mu kizimbe kya General Parts.
Bya James Kabengwa
OMUSUUBUZI nnannyini General Parts atunudde ebikalu, bawannyondo ba kkooti bwe bamuzinze ne bamufulumya mu kizimbe mw’amaze emyaka 20 ng’akiremeddemu nti yakigula.
Omuyindi Kumal Pradip yapangisizza bawannyondo ba kkampuni ya Spear Link Auctioneers and Court Bailiffs, ey’omukambwe Kirunda, abaabadde bakolera ku biragiro bya kkooti, ne bakasuka ebintu bya Haji Haruna Ssemakula nnannyiniGeneral Parts.
Obwedda Haji Ssemakula yeenyoola n’abaserikale ng’abagamba nti babuzaabuziddwa Abayindi ne bakolera ku biragiro ebitali bya kkooti.
“Tubadde tukyattunka mu kkooti ate nga ne mu mpaaba yaabwe tebalina we baasabira kiragiro kya kunsengula kyokka ng’enze okulaba nga bamenya ekizimbe kyange ekintu ekitali kituufu,” Ssemakula bwe yagambye.
N’agattako nti ekizimbe yakigula dda mu kitongole ekyassibwawo okulondoola ebintu bya Bamuyindi Muzungu kyokka Abayindi baagala kumubuzaabuza.
“Ng’enda kujulira era nteekateeka okulaba Pulezidenti Museveni annyambe ku bantu abaagala okunziba” Ssemakula bwe yagambye.
Kyokka Kirunda eyakulidde bawannyondo ba kkooti yategeezezza nti Ssemakula emisango gyamusinga .” Amaze emyaka 17 ng’alemedde mu kizimbe ekitali kikye era omusango guludde mu kkooti ne bamusinga,” bwe yagambye.
Ekiragiro kya kkooti ekyasengudde Ssemakula kyaweereddwa nga April 19, 2012. Ekizimbe kisangibwa ku luguudo
lwa Ben Kiwanuka mu poloti 14.
Ssentebe wa LC, Okello Lukwiya yagambye nti bateekwa okugondera ebiragiro bya kkooti wadde bibadde biraga ludda lumu.


text:
Ebyemizannyo
NGA May 5 (Lwamukaaga), Ssaabasajja Kabaka asiimye okuggulawo empaka z’emipiira gy'amasaza ez'omwaka guno.
Emikolo gijja kuba ku kisaawe e Mityana era Ssingo lya kuba mu nsiike ne Buweekula.
Ng'enkola ya bulijjo, Omutanda y'aziggulirawo era yaziggalawo ekizongeramu ettuttumu n’abazannyi basamba bamanyi nti Beene abalondoola. Kati ffe tulina okuwagira enteekateeka zino okulaba ng'ebigendererwa byazo bituukirira kuba empaka zino zivuddemu abasambi ab’amannya nga Mike sserumaga (St. George), Mike Mutyaba (Al Merreikh), Robert Odongokrah (St. George), Erukaana Nkugwa (SC Villa), Emmanuel Okwi (SC Simba, Tanzania) n’abalala bangi.
Nneebaza ebitongole ebiddukiridde enteekateeka ya Ssaabasajja kuba tufunye ebirabo ebizito ebigenda okuweebwa abawanguzi. Kkampuni ya Fairprice Properties yawadde omuteebi anaasinga banne okulengera akatimba ekyapa ky’ettaka.
Kuno baataddeko n’obukadde mukaaga, St. Juliana nayo yaleese obukadde butaano, Gal’s Sport Betting yatuwadde ekikopo n’emidaali 100, ate aba Zion Estates baawaddeyo n'ekikopo.
Kkampuni endala ezaatuwadde mulimu; RK Investment, Sola Connections International. Wabula nga ne Pulezidenti wa FUFA, Lawrence Mulindwa naye yali yatusuubiza ku ssente naye nga wempandiikidde bino ng'ali bweru wa ggwanga.
Ekitongole kya Ssaabasajja ekivunaanyizibwa ku ttaka ekya Buganda Land Board, be basinga okusakirira empaka zino era be ba ‘Title Sponsors’ b’omwaka guno. Omukungu Male Kiwalabye akulira ekitongole kino, yakakasizza nga bwe bajja okugenda mu maaso n’obuvunaanyizibwa buno. Tusaba n’abantu ssekinoomu awamu n’ebitongole ebirala okuvaayo bawagire empaka zino.
Tubalindiridde e Ssingo ku Lwomukaaga.
rogersmulindwa43@gmail.com, 0772751 829


text:
Kampala
Nakirembeka(ku kkono) ne Bp. Ssenyimba
Bya DICKSON KULUMBA
OMUKUBIRIZA w’olukiiko lw’abataka, Ying Allan Nakirembeka Waliggo asoomoozezza abavubuka ba Nkobazambogo yonna gye bali, okwenyigira mu bifo by’obukulembeze ku mitendera gyonna egy’ebyobufuzi mu ggwanga.
“Muleme kukoma ku bukulembeze bwa kibiina kino bwokka wabula twagala muveeyo muvuganye ne ku bifo byonna eby’obukulembeze mu ggwanga.
Tujja kubawagira kubanga mmwe baffe era mu kino mmwe tunaayita okukuuma ebyaffe n’okufuna ebyatunyagibwako,” Nakirembeka bwe yasabye abavubuka ba yunivasite y’e Ndejje ku mukolo gw’okukyusa obukulembeze bwabwe.
Nakirembeka yasabye abavubuka okuvaayo okulwanirira eggwanga lyabwe Buganda kubanga teri muntu ajja kuva bunaayira okubanunula.
Wabula yalabudde abavubuka ku nsimbi ezigenda zigabwa n’ekigendererwa ky’okuwugula Abaganda okuva ku mulamwa gw’okubanja ebyabwe n’okukuuma ennono zaabwe.
Omumyuka wa cansala wa yunivasite eno, Bp Micheal Ssenyimba, yasabye abavubuka okweggyamu endowooza y’okwagala obuyambi mu buli kimu kye bakola wabula beeweeyo bakole okweggya mu bwavu. Bp. Ssenyimba yategeezezza nti ettendekero lyakugenda mu maaso n’okukolagana n’Obwakabaka ku lw’enkulaakulana ey’awamu.
Ssentebe w’ekibiina omukadde, Samuel Bunjo eyakwasizza Edward Musisi obukulembeze, yategeezezza nti ekibiina akirekedde pulojekiti y’ekyuma ekyokesa empapula era ne Ying. Waliggo yagitaddemu ddoola 100 era n’atoola 100,000/- okuziteeka mu kibiina okuddukanya emirimu gyakyo.


text:
Omusuubuzi ng’abudaabuda kasitoma. Naawe yiga enkwata ya kasitoma.
BYA EDWARD SSERINYA NE HAFSWA NANKANJA
Omwaka 2011 gubadde gwa kasandali mu mbeera y’ebyenfuna. Ng’oggyeeko bbeeyi ya doola okulinnya ennyo, ne bbeeyi y’ebyamaguzi ebisinga epaaluuse bakasitoma ne babyesamba.
Kino kivuddeko bizinensi nnyingi okugwa, abakozi bangi okufiirwa emirimu, kyokka okumala eggobe mu kibya, abakugu mu byenfuna bagamba nti ogwa 2012 gujja kuba kuzibu nnyo.
Wabula weebuuze nti lwaki abasuubuzi abamu ku kaseera akazibu bizinensi zaabwe zeeyongera kutinta? bayita batya mu kanyigo k’ebyenfuna?yo ng’embeera ekalubye n’etagwa.
Mw. Gordon Wavamunno, nnannyini kkampuni etuusa kuno mmotoka za Benz eya Spear Motors LTD era nnannyini ttiivi ya WBS wamu ne kkampuni y’amazzi eya Wava Water akuwa amagezi g’okuyisa bizinensi mu kanyigo k’ebyenfuna:
- YIGA okukwata obudde. Kimanye nti obudde ze ssente, buli kiseera ekikuyitako nga toganyuddwaamu ziba ssente z’ofiiriddwa.
- OMUNTU ng’ayingirira bizinensi yonna alina okubeera mu yinsuwa, naye ate mu kiseera nga kino eky’akanyigo k’ebyenfuna, yinsuwa tolina kugisuulirira ddala. Kino kiyamba okuzza obugya bizinensi yo singa obeera ogudde mu buzibu bwonna. Osobola okuggulawo bizinensi kyokka bw’otopulaaninga bulungi yeggala yokka, mu kaseera nga kano yinsuwa w’eyambira.
- NGA tonnatandika mulimu gwonna weebuuze kw’abo abakuguse mu bisinensi ez’enjawulo. Tobuguutana kuyingirira bizinensi olw’okuba olabye gundi agifunyeemu, sooka omwebuuzeeko omanye bukodyo ki bw’akozesa okusobola okuvvuunuka ebizibu kubanga teri bizinensi etaliimu buzibu.
- BW'OFUNA ssente ezikola omulimu kyokka nga tonnasalawo mulimu ki, kirungi ssente ezo oziterekeko mu bbanka zizaale ng’eno bw’oyiiya n’okutunuulira awali obunafu mu katale. Obunafu buno ggwe bukozese okusobola okufunamu ekirungi.
- ABANTU baffe beesibye nnyo ku kukopperera emirimu nga tebatawaanye wadde okuteekamu akakodyo akapya. Okugeza wano tulina abantu bangi abatunda amatooke enkota n’amawagule, wabula beerabira nti tulinayo n’abo abatalina budde bwa kuwaata. Singa ovaayo n’otandika okugawaatako ebikuta n’ogatunda ofuna ssente nyingi.
- BW'OBA oyagala okwekuumira mu bizinensi, manya bakasitoma bo kye baagala n’engeri y’okubakwatamu. Kino kitwaliramu engeri gy’oyogera nabo maaso ku maaso oba ng’oyita mu bakozi bo. Bw’onyiiza kasitoma omu oba ng’anyiizizza ekkumi kubanga ono ajja kukukubira obulango obukwogerera obubi akukyayise ne mu b’obadde omaze okumatiza.
- OBUYONJO nayo mpagi nkulu mu mulimu gwonna. Amaduuka amanene nga supamaketi kino gakikoze era we gagendera okwefuga akatale. Lwaki nzija okugula ennyama gy’owujjako ensowera ng’oli omuyonjo tennamuggwaako? Lwaki nneegulira obulwadde?
- BEERA n’obumanyirivu ku mirimu gumu okusooka. Ebbanga bwe liyitawo nga ssente ziweze olwo obeera waddembe okutandika omulala kyokka ng’era osooka kweebuuza ku bakusingako.
- EKISINZE okusuula bisinensi zaffe kwe kwefuula ab’ekisa ennyo. Omuntu atuuka n’okuteeka obulamu bwe mu katyabaga mbu ayamba abalala, tosobola kusanyusa mulala nga ggwe osigadde okaaba. Toba mwebafu!
- OMUNTU yandirabiridde n’okuliisa abantu abamuli ku lusegere abasookerwako. “Vva ku by’okuliisa famire nti kubanga oyamba kyalo, bwe weetegereza ennyo abamu ku bano baba bambega ate abalala tebasiima. W’onoofunira ekizibu kyonna bajja kukugeya nga bwe wali weeraga.


text:
kampala
Enkwa zitambulira nnyo mu muddo ne zirumba ente naddala ezisibwa ku ttale. Mu katono ente erumbiddwa enkwa.
Bya OLIVE LWANGA
ENKUBA etandise okutonnya mu bitundu by’eggwanga eby’enjawulo era ng’esuubirwa okweyongera.
Abalunzi bangi bafiirwa nnyo olw’endwadde ezirumba ensolo zaabwe nga tebamanyi kyakukola.
Omusawo w’ebisolo, Dr. Moses Mayanja owa Elgon Vet Firm Supply agamba nti enkuba buli lw’etonnya ennyo ente zitawaanyizibwa enkwa kuba zaalula ne zizirumba n’okusaasaanya endwadde. Mu zino mulimu:
Amakebe
Buno obulabira ku:
1. Ente ezimba ebbuba kumpi n’oluba n’ensikya.
2. Okukaaba buli kiseera.
3. Ente egaana okulya.
4. Ennyana egaana okuyonka, efuna ebbugumu ery’amaanyi erisukka mu centigrade 41oC.
Engeri y’okubwewala n’okubujjanjaba
1. Buli wiiki olina okulaba ng’ozifuuyiranaddala enzungu oba maleeto kuba zikosebwa mangu enkwa.
2. Okuzijjanjaba n’eddagala lya Butalex ne Oxytracycline nga lya mpiso era liweebwa ente okusinziira ku buzito bwayo.
Omwetooloolo
1. Kw’olabira ente ebufunye ebeera yeetooloola.
2. Ebbugumu lyayo lirinnya.
3. Ewunga ng’etambula n’eba ng’etamidde
4. Okugwa wansi n’esamba amagulu.
5. Egaana okulya.
Obujjanjabi
Ente zikubwa eddagala lya Dimisan, Acetrate ne Vitamin.


text:
Baagisibira ku mmotoka.
Bya JOSEPHAT SSEGUYA
BULI agirabako ayogera kimu nti, ‘Ne bwe bakuziika era todda!’ Abalala ne babawakanya nti, ‘Naye era kale owummuliramu ne bakwogerako!’
Eno y’essaanduuke gye bakuziikamu n’obeera ng’ali mu goloofa. Bwe bagikussaamu oba ng’eyeebase, nti olinze kuzuukuka ofulume!
Bwe bagikuziikamu teyinza butalwanya babbi na basezi, anti eriko amajjolobero ag’amayinja ag’omuwendo.
Kwe kugamba nti nga tonnafa osooka n’olekawo ezinaasasula abakuuma entaana, anti bw’otokikola naawe tojja kumwummula mirembe, amalaalo go balina okugasimula okugibba!
Erimu ebyuma ebinnyogoza empewo, bw’ogiyingiramu nga biwunyiriza omuntu gwe bagitaddemu bw’ewulira nga tassa ng’emanya nti mufu ng’eteekako ebyuma by’obunnyogovu aleke kwonooneka.
Bw’ewulira ng’omuntu assa, era emuteerawo embeera y’omuntu omulamu, ke kawewo ak’ekigero ak’omuntu omulamu.
Etereka omufu okumala ebbanga lya myezi ebiri nga tawunya. Bagiyita ‘Royal dome casket’ , egula wakati wa bukadde 10 ne 12 nga kisinziira ku bigiriko.
Waliwo ey’endabirwamu eziseesebwa ebbali n’ebbali ng’emmotoka era ng’osobola okunyiga eppeesa ng’eryemmotoka ne zeeseesa zokka oba okukozesa limooti abantu ne batunula ku mufu.
Ezitowa kkiro 150 era okuziika etambulira ku bugaali obubeerako obupiira obukozesebwa okutwala omufu ku ntaana sso si bamulekwa kugisitula anti ebayinga obuzito.
Ekolerwa Japan mu kkampuni ya Siogu. Mu Kampala baazituusa wiiki ssatu eziyise nga ziri nnya zokka, wabula Abacongo n’Abasudani baatwalako emu, teri Munnayuganda yaagiziikiddwaamu!
Bazikola mu miti kyokka kungulu ne basibako olubaati oluliko olufuufu lwa zaabu olukulowoozesa nti yonna ya zaabu. Baawundirako obuntuntu obuli ng’obuzimu bwe bayita ‘dragon’ okutegeeza nti keesi ya mufu si ya bugole. Buno buli mu busonda obw’enjawulo.
LWANYAGA agamba nti bwe banaatandika okufuna akatale k’abalina ssente abasobola okuzigula, baazisasulako dda e Japan gye ziri, olwo bajja kulagiriza ndagirize nga zituuka. “Zifaananira ddala na zino eziri ku mmotoka.” Lwanyaga bwe yategeezezza.
Agamba nti singa omuntu aweza ssente obukadde 10 oba 12 bagireetera mu wiiki ssatu kyokka bw’aba agyagala mu bwangu bayinza okugiggya ku motoka ne bagimuguza.
Lwanyaga agamba nti ssanduuke eno ne bw’obeera ogiguze era ogitwalira ku mmotoka yaabwe sso si loole eyinza okugikubaakuba n’eyonooneka.
Yagasseeko nti okuziika ng’opangisa ssanduuke eno okutuusizaamu omuntu wo mu mayiro nga 100 okuva e Kamapala ziyinza kubeera nga 500,000/- oba 600,000/-
Ebyafaayo
Kuva dda ng’abantu bangi baagala okuziika abaagalwa baabwe mu ngeri eyenjawulo. Yezu Kristo yaziikibwa mu jjinja ery’omuwendo. Abamisiri baaziikanga Bakabaka baabwe mu ntaana eziri ng’ensozi.
Abaziikiddwa mu ssanduuke ez’ebbeeyi:
Michael Jackson: Sanduuke eyitibwa The Promethean yagulibwa mu kkampuni ya Batesville Casket Co. mu ssaza ly’e Indiana mu Amerika era ng’eno ne MJ gye bamuzaala.
Sanduuke eno ey’ekikomo, eriko zaabu eyagisiigibwako wa kkiro 14. Omukutu gwa Wikipedia gugamba nti yagula doola 25,000.
Kyokka ssanduuke egambibwa okusinga ebbeeyi mu nsi yonna egula doola 40,000, ekolebwa kkampuni ya Dragons den mu Amerika.
Mubaamu amataala agamulisa omufu
Erina amataala agakolera ku maanyi g’enjuba agamulisa omufu. Eriko w’oyinza okusiba amataala g’ebweru abantu abatudde mu luggya ne baba nga balaba bulungi ekiro kyonna.
Basibako ekitaala kya ambyulensi bw’eba etwalibwa mu kkubo n’eba ng’emulisa okulaga abantu nti waliwo akabi batere beesege.
Eriko obuuma obukka wansi ne bateekako omufu ne bumwambusa munda mu ssanduuke era onyiga ppeesa bw’oba oyagala omufu aveeyo obuuma ne bumufulumya.
Munda etemagana nga zaabu ne bukalifuwa obuteekebwamu buli kadde n’ewunya akawoowo mpozzi nga bw’olaba mmotoka ezimu.
Yenkana n’omuzigo gw’enyumba ogw’ekisenge ekimu. Esobola okuzimbirwa ku mmotoka etwala abafu eya kabangali ate esobola okuzimbibwa yokka n’eziikibwamu omuntu kyokka entaana mw’aziikibwa ebeera ngazi nnyo ate nga mpanvu okusinga ezabulijjo kubanga keesi ezimu zirina ffuuti ttaano obugazi ne ffuuti 11 obuwanvu ate obugulumivu ezimu ziwezaako ffuuti mukaaga.
Aba kkampuni ekola ku by’abafu eya Victory Funeral Services esangibwa ewa Bakuli be bazituusa mu ggwanga. Eziriwo essaawa eno baazisibira ku kabangali mwe batwalira abafu era dayirekita wa kkampuni eno, Paul Lwanyaga agamba nti kino baakikola kubanga baazuula ng’abantu bangi baagala nnyo okuziikibwa n’okuziika abantu baabwe mu ssanduuke amatiribona wabula nga tebasobola ssente za ssanduuke zino.
- Nov 24, 2011
-
- |
-
- |
-
- |
-
- |
-
- |
-
- |
-


text:
Mafubira, Kamuli
Bya Donald Kiirya
ABA bodaboda ku kyalo ky’e Mafubira ababadde baswakidde bakubyekubye omusajja gwe bateebereza okubeera nti y’abbye bodaboda e Kamuli.
Tebaakomye ku kumukuba wabula bamwambula engoye ne bamutambuza ekyalo kyonna nga bwe basaakaanya nti " Tukugema bubbi".
Bino byabaddewo wiiki ewedde ng’omusajja ayitibwa Julius Mugooda omutuuze w’e Bugembe yakubiddwa abatuuze.
Wabula poliisi yatemezeddwaako n’emutaasa.
Aba bodaboda e Mafubira, baategeezezza nti baalabye munnaabwe avuga bodaboda gye batategeera ne bamubuuz wa gye yagigye.
Yabategeezezza nti waliwo mukwano gwe eyagimuwadde okuvuga ekibaluwa ng’ali mu loogi ya New Life Bar and Guest House e Mafubira.
Baatuuseewo ne bamuyitayo n’agaana okuvaayo ne baamuggyayo ku kifuba ne bamutwala e Mafubira ne bamukuba okumu okutuusa poliisi bwe yazze n’emutaasa n’emutwala.
Mugooda ng'atonnya omusaayi


text:
Busoga
Bya Basoga waiswa
OMUNTU omu afiiriddewo n’abalala babiri ne baddusibwa mu ddwaaliro oluvannyuma lw’okugwa ku kabenje ku kyalo Mazuba ku luguudo oluva e Busembatia okugenda e Mbale.
Akabenje kano kaaguddewo ku Paasika mmotoka eyabadde eva e Mbale bwe yatomedde pikipiki ya bodaboda eyabaddeko abasaabaze omu n’afiirawo.
Aduumira poliisi mu Disitulikiti y’e Namutumba, Tom Baino Mugisha, yagambye nti eyafiiridde yategeerekeseeko lya Okaisu nga mutuuze w’e Palisa ate abalala babiri okwabadde eyabadde avuga pikipiki eno Consitantine Omadodo baatwaliddwa mu ddwaaliro ly’e Iganga bali mu mbeera mbi.
Yagambye nti mmotoka eno yabadde ku misinde miyitirivu ate nga yeetisse ebirime.


text:
Mityana
Bya LWANGA KAMERE
Lwamukaaga mu Masaza Cup:
Ssingo - Buweekula (Mityana)
Ebisale: 10,000 ne 30,000/-
ESSAZA lya Mukwenda (Ssingo) ligenda kuwuuma olwaleero (Lwamukaaga) ng’Obuganda bwaniriza Ssaabasajja agenda okuggulawo empaka z’omupiira ez’amasaza 18 aga Buganda.
Omupiira oguggulawo guli wakati wa bannyinimu aba Ssingo ne Buweekula nga gugenda kunyumira ku kisaawe e Mityana.
Ssentebe w’akakiiko akategeka empaka zino, Mukwenda Godfrey Mbalire, yagambye nti emiryango gyakuggulwawo essaawa 2:00 ezenkya kisobozese abantu okuyingira obulungi ate nga mmotoka za Kabaka zokka ze zigenda okukkirizibwa mu kisaawe sso nga n’omwenge gugaaniddwa munda.
Kabaka asooka kusimba jjinja ku kisaaawe n’oluvannyuma akiggulewo mu butongole. Empaka zino za mulundi gwamusanvu era nga gwe gugenda okusooka Buweekula okukwata mu ngalo za Ssaabasajja. Buluuli ye kyampiyoni


text:
Kampala
Omukwano ogw’ababiri gunyuma naye bwe guyingiramu owookusatu...
Kiva ku ki omuwala gw’omanyi nga mukwano gwo enfiira bulago oba mugandawo ate okukwefuulira n’ayagala muganziwo oba balo?
Bino bye biri mu firimu The Dream Man ezannyibwa Aba Aitisy Film Production. Omuwandiisi era omutendesi wa firimu eno Stanely Nyanzi yatuukiriddwa Ronald Mubiru n’ayogera kwe yasinziira okuwandiika firimu eno:
LWAKI WAGITUUMYE THE DREAM MAN?
Nagitumye bwentyo kubanga abawala bangi beegomba okusanga abasajja ab’ebirooto byabwe mu bulamu ate nga ne mu Firimu tulaba omuwala Denys ng’afunye omusajja gwe yaloota nga Jemein. Firimu eno erimu abooluganda babiri abakaayanira omusajja omu Denys olw’obuggya omu apangira muganzi we Jemein{The dream man} abasajja ne bamukuba ng’amuteebereza okuganza mutoowe.
ERIMU ABAZANNYI BAMEKA?
Erimu abazanyi 12 era be nsobola okusasula kubanga mulimu n’abaamannya abamanyiddwa ate bo beetaaga ssente nnyingi.
ETUTTE BBANGA KI NGA MUGIKWATA?
Twagitandika mu 2011 mu October tugimaze mu 2012 mu February.
BIZIBU KI BY’OSANZE MU FIRIMU?
Ssente tetubadde nazo, baproducer batono ate ne basereebu be tuteeka mu firimu batusaba ssente nnyingi.
LWAKI MUBATEEKAMU?
Bagiwa amaanyi n’obukugu n’etunda.
WAAKAWANDIIKA FIRIMU MMEKA?
Ziri ssatu esooka bagiyita The Secret, Nze ggwe n’eno The dream Man.
LWAKI OLOWOOZA NTI ABANTU BANAAGYAGALA?
Kubanga ebitundu ebigirimu biwoomu ate tulinamu abazannyi abaamannya nga Leila Kalanzi, CeaserMan n’abalala. Ng’oggyeeko ekyo mulimu ebiwala ebinyirira.
MU FIRIMU ENO TULABAMU OBUTEMU BUVA KU KI?
Okugattika omukwano, obuggya n’ebirala.
Denys ne mutoowe bavuganya ku musajja omu.
Jemein ng’asitudde Denys oluvannyuma lw’abazadde ba Denys okubakiriza okwagalana.
Abamu ku bazannyi ba firimu The Dream Man


text:
Kampala
Abawagizi ba Kabuzi nga basanyuka.
Bya Tonny Nsoona
ABASUUBUZI b’omu katale akanene e Jinja baakuyingira emidaala mu kizimbe ky’akatale akaggya ekizimbibwa Gavumenti awatali kusasuzibwa yadde ennusu wabula baakuwa empooza nga bwe kiri kati.
Bino byayogeddwa Minisita wa Gavumenti. ezebitundu Adolf Mwesigye bwe yabadde mu lukung’aana lw’abasuubuzi mu katale akanene e Jinja, olwatudde mu Kakindu Municipal Staduim
Yagambye nti tewajja kubaawo kulonda Ssentebe w’akatale kano omuggya nga kino kyatuukiddwaako olw’omuwendo gw’abasuubuzi abasinga okuwagira akakiiko ak’ekiseera.
Abasuubuzi beeyawuddemu ebiwayi bibiri, ekimu kyagala balonde abakulembeze abaggya okudda mu kifo ky’akakiiko ak’ekiseera akakulirwa Sentebe Jackson Kabuzi.
‘Ssebo Minisita, oli mu kifo ekyo kubanga waliwo okulonda, singa tekwaliwo singa toli Minisita, naffe tugamba nti ddembe lyaffe okwerondera abakulembeze be twagala’, Josephine Ndagire bwe yategeezezza.
Kyokka abatawagira kya kulonda kakiiko kaggya, baategeezezza nti ssentebe eyabakulembera okubaggya mu katale, y’asaanidde okubazaayo mu kapya.
‘Watya singa baalonda Ssentebe atali Kabuzi, ne wabeerawo abafiika emidaala, bw’ogenda gy’ali, akujuliza ssentebe gwe baalonze, olwo ffe bammere ya leero abatasobola kwegula, tuba tetuviiriddemu awo?, Sam Wakabi omusuubuzi bwe yeebuzizza.
Minisita yalagidde abawatawagira kyakuddamu kulonda badde erudda, akalulu okugenda okuggwa ng’abawagira akakiiko a’kekiseera kasigalewo bawangudde.


text:
MU 1981 Polofeesa William Ssenteza Kajubi yayimirira ku magulu ge n’agumya Abaganda ku nsonga y’okuddawo kw’Obwakabaka bwabwe.
Yagamba nti nnewankubadde ekiryo kyakuulibwa naye byo ebiryo mu nsujju mwebiri era enkuba bweneetonnya bijja kumera ekiryo kiddewo.
Mangu ddala Paul Muwanga eyali omumyuka wa pulezidenti era minisita w’ebyokwerinda yatumya Ssenteza Kajubi abitebye kiki kye yabadde ategeeza mu lufumo lw’ekiryo n’ebiryo. Ssenteza Kajubi abadde musajja wa Kabaka ateerya ntama.
Ng’ali mu maaso ga Paul Muwanga yagaana okuvvunnuula bye yayogera n’aggumiza buggumiza nti “ Kye nayogedde kyekyo era kye ntegeeza”. Muwanga bwatyo Ssenteza n’amuvaako bukumbu.
Ssenteza gye yalagula yatandika okutonnya era n’ebiryo ne bitandika okumera era lwali olwo, Omulangira mulindwa n’ayingira mu kkanisa Lutikko e Namirembe nga Ssaabataka Ronald Muwenda Mutebi.
Polof. Kajubi ng’ali ku mukolo ku yunivasite e Nkumba
Ab’ekkanisa baali batiitiidde ng’oluyimba ‘ekitiibwa kya Buganda’ balulese bweru wa nteekateeka z’okusaba. Kyokka Ssenteza Kajubi yali musaale okukooloobya ekitiibwa kya Buganda ggwe wamma n’Obuganda ne bumwegattako ne lukoya.
Omuzira wa Buganda ono afudde emmeeme emutukudde kuba Kabaka we gwe yalwanirira ennyo, Ronald Muwenda Mutebi ennaku ntono eziyise bwe yamuyise n’amwambaza ekitiibwa eky’amafumu n’engabo n’amulangirira okubeera omuzira wa Buganda.
Naye kiki ekyalobedde gavumenti ya Kabaka okukola ekyo kyennyini Kabaka kye yakola? Lwaki Ssenteza Kajubi teyalangiriddwa mu butongole era n’aziikibwa ng’omuzira wa Buganda nga Buganda emukungubagidde nga ne bendera zaayo zeewuubira mu makendegere g’emirongooti?
Baalugera dda nti ‘Enkuba teyaza kyayo. Mmengo bwetayazizza muzira waayo Ssenteza Kajubi mu ngeri ematiza osanga ekyo kye kyaleetedde ne Kampala okumugalabanja.
Omulambo gwa Polofeesa Livingstone Kakoma jjuuzi bwe gwayingiziddwa mu palamenti n’atenderezebwa ng’omuzira eyayiiya oluyimba lw’eggwanga ekyo kyaggyewo endowooza egamba nti bannabyabufuzi n’abajaasi bokka mwe mulondebwa abazira b’eggwanga.
Kyokka gavumenti ekoze bulungi okuziika Polofeesa Ssenteza Kajubi mu kitiibwa ng’omuzira w’eggwanga kubanga teba kukola bwetyo Kajubi yandibadde emulyazaamanyiizza.
N’abantu bandibadde bennyamivu nga beebuuza kiki ekigenda mu maaso nti Ensi egudde eddalu?


text:
Twitter Ejja Mu Lulimi Lwo
Okumala ebbanga ddene babadde mu lungereza na Lujapani. Kati Twitter etandise okunonya enzivunula ku mukutu gwabwe. Bagenda kutandika n’olugirimaani, Olusipaana, Olufaransa wamu n’oluyitale. Omukutu gwa Twitter gugamba : Twitter kati esobola kufunibwa mu lungereza na lujapani. Nga tufunye obuyambi obwenjawulo, gyebbujja tugenda kutongoza enkola mu lufaransa, oluyitale, olugirimaani, wamu n’olusipaana. Ennimi zino zibadde zogerwako nga … Read more
Nokia ye Kampuni ya Tekinologiya Esinga Obuggumivu mu Nsi Yonna
Bannabyabutale aba Dow Jones balonze Nokia nga kampuni esinga obuggumivu mu kutangaaza kwabwe okwomwaka 2009/2010. Oluvannyuma lwokukulembera e Bulaaya okumala emyaka egiwera, Nokia efuuliddwa “Kampuni ekulembedde ensi yonna mu tekinologiya”. ITNewsAfrica egamba: Nokia ebadde egatta ebitwetolodde wamu n’enkola enzigumivu mu ngeri gyebadde eddukanyaamu bizinesi okumala emyaka egisukka mu 10 era kampuni erowoza nnyo ku byobutonde … Read more
Kalimagezi eri Afirika: IBM ne Canonical Begasse
IBM yegasse ne Canonical okukendeeza ku bbeeyi ya bu kompyuta obutono obuyitibwa netbooks. Basuubira okukozesa enkwaso eziri ku yintanenti okukendeeza ebbeeyi ya sofutiweya wamu nebitundu bya kompyuta ebyebbeeyi. netbooks zino zijja kujja nga osobola okuwereza ebbaluwa ya email, okukola ebiwandiiko, okuwanyisiganya obubaka, wamu n’okwegazanya n’abalala. Triangle Business Journal ewandiika… Bizinesi nnyingi mu Afirika tezisobola kugula … Read more
South Africa Etongozza Satelayiti Ey'okubiri
Sabiiti ewedde, South Africa yatongoza satelayiti yaayo eyokubiri, ku luno nga eva Baikonur mu Kazakhstan. Nga ogasseeko okulondoola eby’obulimi wamu n’enkola yebyentabula, satelayiti eno ejjakulondoola abantu abayingira n’abafuluma mu South Africa wamu n’obungi bwamazzi ku mabibiro n’ebidiba. Bino byonna birina okusobozesa ekitongole kyebyobulimi okufuna obubaka mu bwangu, nga kiyamba abalimi okugumira obuzimu mu makungula obuva … Read more
Bannamawulire Begasse Okulwanirira Serumaga
Obwegugungo obwaaliwo e Kampala gye buvuddeko bweyongedde okusajjuka. Ekibiina ekigatta bannamawulire mu Kenya kiwandiise ekibaluwa ky’olwaatu ku lwa munnamawulire Kalundi Serumaga eyakwatibwa mu biseera by’amasattira wiiki ewedde wano e Kampala: Okukwatibwa kw’omuwandiisi, munamawulire era nga munnakatemba Kalundi Serumaga nga kwakolebwa mu bumenyi bwamateeka era nga kwakolebwa abantu abatamanyiddwa nga abebyokwerinda nga 11 Mutunda 2009 kintu … Read more
Obutabanguko mu Kampala, Abatuuze Beyunira Twitter
Tujjukira ebyaaliwo ku lwokuna lwa wiiki ewedde obusambattuko bwe bwabalukawo mu kibuga kyaffe ekikulu Kampala. Bwoba nga obeera wabweeru wa Uganda, oyinza okuba nga tewamanya byaaliwo. BBC yagezaako okubyogerako mu bujjuvu, naye ate CNN, France24 ne SkyNews tabaabigoberera mu ngeri y’emu. Ffe wano e Kampala twaali twelariikirira nti ekibugga kyaffe ekyaagalwa kyaali kigenda kutaaguuka kijjemu … Read more
Enkwaaso ya ADM Eyitiddwa Congo, Tetwagala Ntalo
AMD nga be bamu ku basinga okukola obuuma okubeera enkwaaso z’okukozesa mu kalimagezi (chip) bakozeeyo ka chip akapya ke bayise Congo. Ka kompyuta akatono akaasooka okukolera ku tekinologiya ono kalangiriddwa jjuuzi mu Ferrari One. Era nga bwe kyabadde kisuubirwa, AMD banenyezeddwamu olwokutuuma ka chip kano erinnya Congo nga ate Coltan nga kino kya bugagga ekisimwa … Read more
eBillme, Enkola Erinze Okusibwaawo nga Eringa PayPal
Katweyongereyo n’emboozi yaffe ku bintu ebiyinza okudda mu kifo kya PayPal mu Afirika yaffe. eBillme nkola mpya eyatongozebwa mu Amerika, nga esobozesa abantu abatalina kaadi ya Credit card okusasula ku yintanenti. Nga PayPal, MoneyBookers, Google Checkout n’ebirala, eBillme nkola eyetagisa okusobozesebwa emikutu gya yintanenti. eBillme ekola etya? 1.Genda ku mukutu gwogulako ebintu ku yintanenti osalewo … Read more
Ddala Afirika Yetaaga Yintanenti?
Lepetitnegre abuuza, nga bwanokolayo nti, wadde nga ebitundu ebisinga mu nsi bitwaala ekyokuba ne yintanenti nga eddembe ly’obwebange, mu Afirika kino kikyaali kirooto. Emikutu tegiriiwo, amawanga agasinga gakyaali mabega nnyo, n’olwekyo enkulaakulana mu tekinologiya nzibu ya kulaba mu kiseera ekijja. Ebyempuliziganya birina okulabibwa nga ekkubo, sso ssi nga enkomerero ya byonna. Kye ng’amba, tekirina mugaso … Read more
GLO-1 Egguse e Nigeria: Mukutu Gwakubiri Okutuuka e Bugwanjuba bwa Afirika
Gyebuvuddeko, GLO-1 omukutu gwa waya eva e Bungereza okutuuka e Nigeria nga ya buwanvu bwa kilo mita 9,800, era nga y’esoose okukolebwa kampuni kin’omu, gwatuuse mu kibuga Lagos ekya Nigeria. GLO-1 esuubirwa n’okutuuka ne mu Accra Ghana. Emikutu egisinga egiyita wansi w’amayanja, nga ogasseeko ne SAT-3 ogugatta obugwanjuba bwa Afirika ku nsi yonna, gyazimbibwa na … Read more


text:
Kampala
Bya Henry Ssennyondo
ABAKULEMBEZE b'e Katwe nga bali wamu n'ekitongole kya KCCA e Makindye bataddewo amateeka amakakali agakwata ku buyonjo ne balabula nti gwe bakwata ng’amasansa kasasiro waakutwalibwa mu mbuga avunaanibwe.
Amateeka gali 13 agateereddwaawo ng'era waliwo n'abantu abenjawulo abatambula nga balawuna ekitundu. Gakwata ku Zooni (10) ezikola omuluka gw'ekibuga ky'Abaddugavu eky'e Katwe: omuli Muwanga Zooni, Lufula, Kasule, White- Nile, Muwonge, Buliggwanga, Nawanku, Bagirinya, Ring Road ne Musoke Zooni.
Gano ge gamu ku mateeka gano:
- Buli muntu yenna ateekeddwa okuyonja ekifo mw’akolera oba w'asula.
- Buli akolera, asula mu maaso g'omwala oteekeddwa okugulongoosa, ebisaaniiko ng'abissa ku mabbali g'omwala.
- Buli Lwamukaaga olusemba mu mwezi, lwa lwa Bulungibwansi mu muluka gwonna.
- Tewali akkirizibwa kuyiwa kazambi oba okussa kaabuyonjo ku mwala.
- Buli maka oba omuzigo, edduuka lirina okubeera n'ekidomola omuyiibwa kasasiro.
- Abaasembeza obuyumba ku mwala, balabuddwa okusembezaayo emabega basobole okulekayo awagenda kasasiro agogolwa mu myala.
- Omuntu yenna anaakwatibwa ng'awadde omulalu yenna ekiveera oba ekikutiya kya kasasiro okumuyiiwa mu kifo ekikyamu.
- Teri muntu akkirizibwa kutambula ng'alya ebikajjo, amandaazi, okunywa amazzi n'asuula obuveera oba obucupa mu nguudo n'emyala.
- Anaasangibwa ng’afuka oba okweyamba buli w'asanze ojja kukwatibwa avunaanibwe.
- Buli muntu olina okuba mbega wa munno kuba anaakusuulira kasasiro okumpi ne w'osula oba w'okolera ggwe ojja okuvunaanyizibwa.
- Teri mupangisa akkirizibwa kubeera mu nnyumba etaliiko kaabuyonjo. Eno bwesangibwa eggalibwa.
- Omukulembeze mu kitundu anaasangibwa ng’awubisa abantu ku kulongoosa ekitundu n'okukikuuma nga kiyonjo naye ajja kuvunaanibwa.
- Anaakwatibwa ng'amenya erimu ku mateeka gano, waakuvunaanyibwa mu KCCA, poliisi, LC, KIEMP n'okusingawo.


text:
Comments
DAVID NYOMBI | BOSTON (USA)
Byonna birungi ng''okusasula omusolo,naye nsaba batandike okusasula ng''Abakwatibwaako okukwaata abooza mubutambi bamaze omwaka oba ebiri nga bafuuza abo abooza mubutambi bamale okukitegeera nti okwooza mubutambi buba bubbi. Kale olwo abayimbi batandike okuwa omusolo okusinziira ddi omuyimbi lweyayingira mukisaawe kyokuyimba ate kireme kukanga bayimbi bajja. Akuume
Name Ssimbwa | Kampala
Mpagira buli muntu okuwa omusolo nga sisosodde oba muyimbi oba si muyimbi naye ekinuma nti omusolo gwe tuwa teguyambye ffe ba nnansi, okugeza tuwa Pay as you earn kko n''omusolo omulala nga bwe gutugerekerwa kyoka n''olaba nga minisita avuuga emotooka ya bukadde bibiri era nga ne cente ezeyambisibwa okugiteekamu amafuta n''okugikanika ziva kumusolo ffe bannansi gwe tuwa,
Pulezidenti ne famire ye bakozeesa cente ezisinga n''ekitongole ekye byobulimi so nga ensi yaffe mubutuffu y''esigamye ku byabulimi naye cente z''emisolo zzibibwa, zzisasanyizibwa mungeri ey''ekyeyononero n''eweesanga nto mumalwariro temuli ddagala, enguudo mbi nnyo, amasomero omutindo gugudde, amasannyalaze tegamala, enkulakulana ntono ddala, ebibiina ebyobwegasi byagwawo dda, enguzzi ekutte ejjembe, obusosozze mumawanga naddala bwekituuka kukye mirimo buli waggulu, kale nze mpagira okusoloza emisolo naye abatukulembera, please mulumirirwe ku bantu ku banga ku nsi kuno tumalako ebbanga ttono kale kirungi tweyagalire mu nsi yaffe nga tuyita mubukulembeze obulungi.
khamis TWAHA | kampala
kitufu bagibweko emisolo nayemubayambe nabo bafunemu kuba bambi bamala ebisera okuzziyiya nekirala naffe abwawi bomusolo omulala mutuyambe mutukolere kuba naffe tumenyeka okunonya ebyamaguzi ebivako omusolo
Thechris0770 | Nottingham
Kino nakyo kizze kutulugunya muntu wa bulijjo, coz bazudde nga wano omunaku wajja akokulya, ate nomulala wagenda nawumuliza kubirowozo.Ayi Mukama yamba ensi yattu
peter | Kampala
It is a right move in the right direction BUT Madam Kagina and URA, why just wake up now? Mwa lwaawo Nyo nyo. Tax them, hope u will include even the Karouki singers in bars.
Ayoyi | Kampala
18% of their income is way too high. They travel from town to town to be paid little as much as 3 million shillings a show. At the end of the year, it''s not that much money. They can only do so many shows to make a living. If they pay this ridiculous 18% tax, they will not have any money left to travel as they have been doing. I hear Government officials making as much and even higher than 30 million a month. For example, our KCCA administrator and Uganda Revenue boss and the list goes on. Do these people who earn more than the presidents of the western world pay income taxes, because these are making way more than these Artists make. Do they have Taxation ID to set a good example for the rest of the country or are just taxing the vulnerable. Even Western industrial countries don''t pay 18% income Taxi, how about Uganda? Western industrialized nations taxi their citizens like these artists is about 6% a year.
Marly | Ramcial
Basasule naye okubajako omusolo omungi sikituffu, kuba abantu fee kenyini tugenda okugusasula wetubadde tuyingira 5000 tujakuyingira 10000 oba okudawagulu.
tosobola kugya kubuli kintu e.g. emizindalo, studios, bici, ekifo, cds, its too much. the more they take money from them , the more people will pay more.
ISAAC | OSLO
Emisolo mujagala naye jinakola chi munsi-yaffe!Twakowa.....
kibbs | kamapala
Theres no easy solution with coping there songs as these musicians are puting it.due to to the era of technology and internet , its going to be hard to stop music piracy as its known.
Kintene | CityBellevue Washington
Mazima ekyokuwa omusolo tekyandibadde kibi naye omusolo gwo gukolaki? Era gulagawa ?? Mazima Ffe abantu babulijjo tulina bingi byetwaliyagadde bikolebwe Gavumenti nga eragga Abantu bayo abaffunyi bikyi byebawera omusolo naye tubeerenga mukutukamula nga abantu bekuusa bokka?Emotoka eza bazimya mwoto tewali enfuffu ebula okuta abantu yiii banange?
Opainetus | Rockville, MD
Basasule basasule awatali kwekwaasa nsonga yonna. Twewunyizza nnyo nnyo. Mazima bulijjo bayoola omudidi ogwo gwonna nga nabanaku bababinika ebsolo?
kitamirike | Wano
Basasule kubange nekenya,kongo nigeria namawanga agasinga mu africa yoona gasasula misolo katiffe uganda twabaki?Basasule kubanga nange ndimuyimbi era ngenda kusasula.Ekintu bwoba okyagala tikisobola kulema.
Love Ma Man | Ntinda
Basasule kubanga abamu bakola ebivulu ne bayimba gasiya ku stage oba ne batalabikako oba bajja ku stage nga batamiivu...Batunyiza nnyo.
Alice | London
Leero ebya Uganda yaffe nebwebanatekako stika ezo zebagambye era mubbo mujja kuvamu abalya enguzi baziwe abaana bazikyuppule gwe linda ojja kulaba. Police olunabakwatanga ngababawayo ka caayi ngabaleka era ngo omuyimbi asigala afirwa. Ekintu kiri kimu enguzi bwenegwa mu Uganda nga buli kimu kiterera. Wanno e bulaya omuzungu ne bwomulamira account yo ngoziza omusango kale takusonyiwa ani yaloga Uganda nze simanyi.
Fred | kampala
Nyabo Ritah kiki kyotegeeza ne talents teziwa misolo!!!! ,,Abasambi bomupiila abasasula emisolo obayita basubuzi ?? Bano ba guy bo balwaawo dda ate tebaako kyebogera kubanga abantu tubawade sente ,nga naffe emisolo tugiwa.
Mzeei Zzidoolo | Keiza S.A
Nga govt. tenabako kyeragawo nti ekikoledde abayimbi okugeza okutumbula talanta zabwe ! tebalina kuwa musolo !kanjogere olulimi buli muntu lwasobola okutegera nga ne govt. mwegitwalidde , teri NTE ekuwa matta nga togiwadde biwatta oba muddo ! so tekijja kukola makulu okusoloza abayimbi emisolo , nga govt. terina kyeyali etademu , ffe mu Buganda tugamba "" kyosiga kyokungula "" oba abali mu govt. ensimbi ezokunyakula zibawedeko bannune ku vvuuuuuu !Abayimbi batambula engendo empanvu mu matumbi budde , enguddo binya byerere kati mbu omusolo ! mwakagulya
AYATTOLLA MUGANZI | LONDON ENGLAND
Ebintu bingi abayimbi byebayitamu okusobola okufulumya oluyimba oba okukola ekivvulu nolwekyo watekwa okutekebwawo akakiiko akasobola okumanya ebizibu bya bayimbi nga kegatiddwamu aba Gavumenti wamu nabayimbi nga kittole olwo amakubo gonna gatunulwemu ne copy rights ziwerebwe nabayimbi bonna abato nabakuze bayambibweko gavumenti olwo embeera yomusolo eja kuba egonjose.
Kizito | Tikrit
Naye Cissy Nayiga,..ddala gwe tomanyi nti okwooza munyimba omuyimbi aba talina wafunira? oluyimba kasita lwozzebwamu kitegeza omuyimbi abatagenda kuluffunamu, naye kasita banakwata abantu abono abayimbi ekyokusasula silowooza nti kinabarema amazima gali nti bafuna sente.
john | athens
mu uganda teli akubuza sente ozijawa
zoe | shenzhen china
gvmt efune ebyokola eve ku talent za baimbi pls
Najjingo | muyenga
basasule emisolo babade basuse okukola ebagga ezebeyi namamotoka agebeyi, nekyivilako nabayimbi abatto okuva mukuyimba nebada mukufumbilwa ba sugar mums nokuba obutayibwa
Kirumira.G | doh
Singa gavumenti enekola ku nsonga ya copyright awo nebwebasolooza; kubanga maama nabo babade basuse okuyoola obuyoozi
jovia | Hoima
waama oyogede
essy | kla
NO PROBLEM IN PAYING TAX BUT HOW WILL IT BE USED
Sula | Accra
Well, sente babadde bazigulamu mamotoka gabbeeyi nakunywa nguuli. Ssente enyingi zezibadde zibalwanyagana. Kati katulabe ekiddirira. By the way, amkanisa nemizikiti batandika ddi okuwa emisolo? Ndaba nabo bafuna muwawa mu bannauganda ngate tebatuyamba okujjako okulwanagana .... ndowooza mulaba ekiri e kampala mukadde ne kibuli??
yusuf kasule | Perth WA
Basasule kubanga bafunna mudidi ate abo abagamba mbu babba enyimba zabwe bakangavulwe naye nabo bakoppa enyimba zabanna apya kubanga babatebalina sente za studio
Jackie | Boston
Katonda wange bulijjo tebasasula misolo????????????? Uganda yaffe mungu agisasire.
Robert | Jinja
Newankubade nga Uganda eri mabega mu bintu ebimu naye mubirala eraze nti egenda ezukuka, kati nga muky''okusolooza sente mu bayimbi.Ekyo ensi ezakulakulana baatandika dda okukikola.Kyetusaba kiri nti sente ezinavaamu zikozesebwe mukukulakulanya eggwanga lyaffe n''abantu b''alyo.
Pastor m | Kampala
Banange ffe tulyee waa mwe mukoole show ffe twookye cd buuli omu afuneemu Babirye baibuuli etugamba yagaliiza munno kyeweyagalizza
cissy Nayiga | Dublin in Ireland
Abayimbi mulina okusasula sente zemisolo kubanga ensi ekula walina okubawo sente ezigitambuza lwakuba nti nebyezikola tebilabika naye nga kyabuntu okusasula emisolo ebyokwoza muntambi zamwe tebilina webikwataganila namisolo naye namakanisa gabalokole nago gasasule emisolo kubanga bajja kubantu abagenzeyo okubasabila sente ate enyingi kitegeza nti nabo banonya sente ate govt enonya misolo
Ritah | Kampala
talent tebaziwesa musolo, gvnt eremedwa okuffuna ebintu byejjamu ssente kati ezekubayimbi eeeeee.......kitalonyo
grace lwanga | kampala
abayimbi tubawe akande kubanga eliyo abayimbi abato abajja (up coming artists ) the will start fearing the music industry .


text:
Kampala
Bya WILLIAMS DAVID KIBANGA
OMUZANNYI Noah Ssemakula owa SC Villa ayolekedde ekibonerezo ekikakali okuva ew’omutendesi we Mike Mutebi oluvannyuma lw’okwewaggula n’azannyira ttiimu y’ekyalo mu mipiira ‘gy’embuzi’.
Ssemakula, eyagulwa obuwanana mu Express sizoni ewedde ku bukadde 10, yazannyidde Makindye Cubs mu gw’ekyalo ekyaggye Mutebi mu mbeera n’awera okumugolola ettumba.
“Mmaze ebbanga nga nneebuuza lwaki omutindo gwa Ssemakula guli wansi nnyo! Toyinza kuzannya mu mpaka za wansi zityo ng’okimanyi nti wassa omukono ku ndagaano ne ttiimu ya Super,” Mutebi bwe yacwanye.
Bukedde eyafulumye eggulo, yalaze Ssemakula wamu ne bassita okuli; Sadam Juma ne Tony Ndoro eyaliko kapiteeni wa Villa nga bali mu mpaka za ‘Nabulya Cup’ eziwakanirwa ttiimu za wansi e Makindye, ekinyiizizza Mutebi.
“Bwe tuba baakukyusa mupiira tulina kutandikira ku bintu nga bino awatali ekyo gwakweyongera okufa kuba abazannyi abateewa kitiibwa tebalina gye bagutwala,” Mutebi bw’ayongerako. Ku Lwokubiri nga Villa ekubwa Simba (1-0) mu liigi e Bombo, Ssemakula yazannyeeko eddakiika 37.


text:
Tambula n''omulembe
Bya MUSASI WAFFE
ABASAJJA abafaayo okulabika obulungi bafuba okukola ku nsusu zaabwe. Wadde abamu bakyakitwala nti abakazi be bateekeddwa okuyooyoota ensusu, abasajja abasinga endowooza eno bagenda bagikyusa.
Omusajja naye okulabika obulungi alina okukola ku lususu n’aluggyamu embalabe, olusolo ne ‘black heads’.
Olususu lw’abasajja nalwo lulumbibwa embalabe olw’okukwatako enfuufu. Enfuufu eno bw’erwako eyingira mu butuli bw’omubiri, n’ekivaamu kufuna mbalabe.
Singa olususu lumanyiira okuba n’embalaba lufuna ebikuyiro n’enkovu okukkakkana ng’eyandibadde omweru oba ow’akatakketakke ate afuuse muddugavu ttibittibi. Eno y’ensonga lwaki n’omusajja ateekeddwa okukozesa ‘scrab’ okukola ku lususu lusobole okulabika obulungi.
Ekirungi nti waliwo ebintu ebikozesebwa awaka ebikola obulungi ku nsonga eno;
Omuceere singa ogusekula ne musigalamu empulunguse ntonotono n’ogugatta mu mata ne weesiiga, gukola nnyo ku lususu lw’omusajja.
Byesiige mu ffeesi ne mu nsingo obirekeko okumala eddakiika 15 - 20, oluvannyuma onaabemu.
Bino bijja kuyamba okumalamu oluzigozigo mu ffeesi era bizibukule obutuli bw’omubiri gusse bulungi.
Bw’oba tokoze kino kozesa sukaali n’amazzi g’enniimu. Funa akajiiko ka sukaali ogatte mu mazzi g’enniimu weesiige. Enniimu erimu asidi atangira obuwuka okusigala ku lususu, ate sukaali bw’omuyisa ku lususu aggyako olususu olufudde.
Ovakkedo ne kaawa nabyo bikola nnyo ku lususu lw’abasajja. Sala ovakkedo omusotte agonde, oluvannyuma ogattemu kaawa, osiige ku lususu okumala akaseera, oluvannyuma onaabemu.
Ekirungi kya kaawa, ne bw’omala okumunaaba ku lususu asigala akuwunyako.
Osobola okukozesa ebikoola bya ‘neem’tree’. Binnyike mu mazzi, oluvannyuma oganaabe mu ffeesi. ‘Neem tree’ alimu ekirungo ekitta obuwuka.


text:
AGAFA KU BIDDUKA
Oluguudo lwa Southern Bypass nga bwe lunaafaanana nga luwedde.
Bya HERBERT MUSOKE NE PATRICK TUMWESIGYE
OKUZIMBA oluguudo lwa Southern Bypass oba luyite Kampala -Ntebe Express Highway gutandika mu May w’omwaka guno.
Kkampuni ya Mott Macdonald ye yaweereddwa ttenda y’okuzimba oluguudo luno.
Luno lwe luguudo olwokubiri olwomulembe okuva ku Northern Bypass olugenda okuzimbibwa mu Uganda, okuva e Busega okutuukira ddala ku kisaawe ky’ennyonyi e Ntebe. Ate olulala lujja kuva Kajjansi lutuuke e Munyonyo.
Enguudo zino zaakuyisa emmotoka bbiri buli ludda, ku mabbali baakusimbayo ebimuli n’emiti ate mu bitundu awali enguudo eziyising’anya wa\kuzimbibwa amataawo okuziyiza akalippagano k’ebidduka.
Kampala -Ntebe Express Highway lwakubaako kiromita 37. Lwakuyita Busega, Nsangi, Kabojja A, Nkokonjeru A, Kinaawa, Bandwe, Katale-Bulwadda, Katale-Busawula, Nakigalala-Kifene, Makandwa, Lumuli, Kiryamuli-Kilumba, Wamala, Bukesa, Mpala luggukire e Ntebe.
Ery’okubiri (Kajjansi- Munyonyo Spur lyo lyakubaako kiromita 13. Lwakuyita Kajjansi, Lweza B, Kitiko- Birongo, Mutungo Central, Kigo- Lunya, Ziranumba, Buggu ne Bulungu okutuuka e Munyonyo.
Oluguudo luno lukoleddwa okusobozesa abakungu okutambula obulungi nga tebatawaanyizibwa kalippagano k’ebidduka naddala ku luguudo lw’e Ntebe.
Enguudo endala ezinaalugattako nazo zaakulongoosebwa.
Omumyuka w’akulira ekitongole ky’ebyenguudo (UNRA), Pamela Ayebare agamba nti oluguudo luno lwakumalawo obukadde bwa doola 320. Ssente zeewoleddwa mu Gavumenti ya China era lwakuggwa mu myaka esatu.
“Tujja kutandikira mu bitundu by’entobazzi kubanga bino bye bisinga obuzibu okuzimbamu oluguudo. Ate bino tujja kubikozesa nnyo okwewala okutaataaganya abantu n’okukendeeza ssente ezibaliyirira,” bwe yagambye.
Mu bitundu awali enguudo enkadde, wagenda kuzimbibwawo amataawo oluguudo olupya luyitire waggulu ate enkadde ziyite wansi era nga n’enkulungo zigenda kussibwa mu bitundu by’obubuga okusobozesa enguudo eziriwo okusobola okugatta ku luno.
Dr. Achilles Sewaya, omuguku mu by’okunoonyereza era omusomesa mu Yunivasite e Makerere agamba nti baakukolagana n’aba LC okuyita mu bitundu byonna oluguudo gye lunaayita okulaga abantu engeri gye lugenda okubagasa.
“Waliwo abagenda okufiiirwa ebifo byabwe olw’oluguudo naye kino balina okukigumira,” bwe yagambye.
OKUBALIRIRA:
Omubalirizi w’ekitongole ky’ebyenguudo, Nicholas Ssali agamba nti batandise okuwandiika abantu bonna abali mu bitundu oluguudo luno mwe lugenda okuyita era babaliyirire.
Agamba nti buli muntu wa kuliyirirwa okusinziira ku bintu by’alina ku ttaka lye, okuli ebizimbe, emmere n’emiti.
“Abalina ebibanja baakugabana n’abettaka era singa omuntu abeera n’ekibanja ng’kukolerako, waakufuna ebitundu 60 ku buli 100 ate nnannyini ettaka afune ebitundu 40 ku 100 ebisigaddewo. Kyokka bw’oba n’ekibanja nga tokolerako, nnannyini ttaka y’ajja okufunako ekisinga,” Mw. Ssali bwe yagambye.
Eggulo abantu ab’okuliyirira lwe baatandise okubalibwa. Wiiki eno aba UNRA baakubye olukung’aana e Katale-Bukwenda okusomesa abatuuze omugaso gw’oluguudo luno.
Enkalala eziriko abantu n’emiwendo egigenda okubasasulwa zaakutimbibwa ku ofiisi za LC1 mu bitundu byabwe era nga ettaka lino lyakugenda nga ligulwa mu bitundu okusinziira ku wagenda okukolebwa.
Lameka Sseryazi owa Katuramu & Co. Advocates ababala abantu oluguudo luno mwe lugenda okuyita yagambye nti okusasula omuntu kijja kusinziira ku ttunzi lya poloti yo mu kitundu.
“Bw’oba wazimba nnyumba ya ttegula teyenkanankana na bbaati, bw’eba erimu tayiro tujja kuzibala,” bwe yagambye.
Olw’okutaataaganya abatuuse, buli omu waakufuna engassi eya ‘Disturbance fee’ ya bitundu 30 ku 100 ku ssente ze babaliridde. Bw’oba olinako emmere emopangaazi ojja kusasulwa kinene okusinga oyo alinako ey’ekiyita mu luggya.
Ssente zaakusasulwa mu mitendera esatu; waliwo abanaafuna kaasi (obutasussa mitwalo 20), dulafuti (obutasussa bukadde 20) oba ceeke (nga zisusse ku bukadde 20).
Abakulembeze b’e Wakiso baasabye okuzimba emyala egigenda okutambuza amazzi naddala mu bitundu by’entobazzi okwewala amataba okutawaanya ab’e Bwaise, Nateete ne Kaleerwe. Omukungu mu UNRA yagambye nti basuubira okuliyirira abantu nga 4,000./


text:
Kampala
Abawagizi ba Kasibante (ali wakati) nga bamuyozaayoza.
Bya ANNET NALUGWA NE S. MUSOKE
EYEESIMBAWO ku kifo ky’omubaka wa Lubaga North mu palamenti, Moses Kasibante afunye ku ssanyu ery’ekitundu kkooti ejulirwamu bw’egobye okujulira kw'akakiiko k’ebyokulonda mwe babadde baagala okusazaamu ensala ya kkooti enkulu eyalagira Singh Katongole ave mu palamenti
Wabula ensala ku kusaba kwa Kasibante mw'ayagalira okujulira kwa Katongole kugobwe nga tekuwuliddwa tesomeddwa kkooti ejulirwamu wadde okuweebwa olunaku lw'eneesomebwa wadde nga yabadde ewedde okuwandiikibwa.
Ensonga yavudde ku omu ku balamuzi abasatu abaagiwandiika (nga y'alina okugiwa omumyuka w’omuwandiisi wa kkooti eno Alex Ajiji agisome) okubeera omukosefu.
Ensala y’akakiiko k’ebyokulonda ne Kasibante esomeddwa omumyuka w’omuwandiisi wa kkooti ono nga yawandiikiddwa abalamuzi basatu aba kkooti ejulirwamu, abaakuliddwa Constance Byamugisha.
Kino kiddiridde Moses Kasibante okusaba okujulira kw’akakiiko k’ebyokulonda kugobwe kuba tebasaanidde kuwulirizibwa kubanga buli kye bakola bakikolera bweru w’amateeka okuviira ddala ku kulemererwa okussaayo ensonga ze beesigamako okujulira kye baakola nga wayiseewo ennaku munaana, sso nga balina okukikola mu nnaku musanvu zokka okuwaayo likodi ya kkooti enkulu.
Wabula munnamateeka w’akakiiko, Tom Magezi yasaba kkooti ereme kuwuliriza bya Kasibante ne yeewozaako ng’agamba nti yakeerewamu olunaku lumu lwokka, sso nga teyategeezebwa nti likodi ewedde.
Kino abalamuzi kye bagaanyi kwe kusazaamu okujulira kuno. Omusango okutuuka mu kkooti ejulirwamu, kyaddirira omulamuzi Musoke Kibuuka owa kkooti enkulu okusazaamu okulonda kwa Katongole ng’agamba nti akakiiko tekaagoberera mateeka okuddamu okubala obulul


text:
Comments
polysex | City
Lol
Kennedy | East London
Kujjako Obubi bwoyo omujambura eyeyiita omusumba yagendanga okuggata abagoole ngatakamanyi nti kyakola kyikyamu? kale Pastor mukyi oyo omuyaye obuyaye? Muliwabire balisibe Uganda ejjudde abaccupuzi ababuli langyi. Lino essajja lyetage kusibabusi.
Job | Entebbe
Gwe Ssuna tawanir''eyo nagazibugo.
Sselunkuma | Dabai
Aboluganda omusumba yabagata era te mwetawanya mukirize ekyo omusumba wamwe kyabagabye gavumenti siye tambuza ekanisa gwe bosima mukyalawo era nomusasura ewabwe nebamukuwa omusumba yena asoboro kugata kasita katonda aba nga dala yamuyita okubomusumba. gavumenti sinsonga jukira Sarh ne Ibulaim basayiningako kumpapula zona? tukule.
Name gideon | kampala
era no mukazi lwandasa gwalina mpulira mbu yamuwasa nga gobye eyasoka? oba bitufuu? nze nawe
KINENE IDI | CAIRO
GAVUMENTI OBA YABAAKI? MUKIFO KYOKUWERA OMUSAJJA YAMUWADDE LUKUSA? KATULABE ABATASWAALA BADDEYO BABAGATTE. MBU ONO NAYE MUSUMBA,OGAMBA OTYA MBU MBADDE MU KIZIKIZA KATI NDABA? KATI OBA WABADDE MUKIZIKIZA BULIJJO OGATTA BIKI?
nusnaki | kampala
Kale oba ani atali mubbi mu Uganda! Leero gano amakanisa agebichupuli, mbu mbadde mu "kizikiza, kati ndaba!" Aaah M7 ne bano kale mwonoonye ensi.
cissy Nayiga | Dublin in Ireland
Kasita aterezeza naye nebya sente zasaba abagoberezi be azikendeze oba azigyewo kubanga sikya buntu bulamu


text:
Ebyemizannyo
Ssimbwa
Bya HUSSEIN BUKENYA
Lwakutaano mu liigi:
URA 1-1 Victors
Waters 2-1 Hoima/Busia
SAM Ssimbwa, abawagizi ba Express gwe baawemula n’agisuulawo, yeefukuludde n’addayo okugirwanirira.
Ssimbwa, agamba nti agenda kukola ekisoboka okulaba nga ttiimu ye edda ku ntikko gy’emazeeko omwezi gumu n’ennaku ttaano.
“Sijja kuddamu kutya bivumo by’abawagizi kuba nnina ebigendererwa eby’okutuukiriza,” Simbwa bwe yagambye. Yayongedeko nti, “Kati nkola misana na kiro nzize ttiimu ku mutindo gw’ebaddeko etwale liigi.”
Ku Lwokutaano, URA yaggye Express ku ntikko oluvannyuma lw’okulemagana (1-1)ne Victors e Namboole.


text:
Ebyemizannyo
BYA MUSASI WAFFE
“BUKYA nneegatta ku SC Villa, sifunanga ku ssanyu wadde ye kiraabu gye nakula mpagira era kyali kirooto kyange okugisambira.” Bwatyo Noah Ssemakula bwe yeekokkodde Villa mu busungu obw’ekitalo n’agamba nti teri kigimutamizza okuggyako omutendesi Mike Mutebi!
Semakula agamba nti omutendesi Mutebi amuyisa bubi era ajulirira kuvaayo wadde yali amaliridde obutaddamu kuzannyira kiraabu ndala yonna mu Uganda okuggyako Villa gye yakula emuli ku mwoyo.
Ssemakula, eyazannyako eddakiika 37 nga bawangulwa Simba (1-0) ku Lwokubiri e Bombo nga ne ku gw’Olwomukaaga nga bakuba KCC (2-0) teyayambadde, agamba nti, “Wadde okujja mu Villa bampa ssente naye okugizannyira kye nasiga okusanyukira kuba gye nakula mpagira, kyokka sizoni emu gye mmazeeyo sinnafuna ku ssanyu na kwetaaya. Andrew Mukasa, bwe twabeeranga ku kyalo kye kimu, ye yasinga okuginjagaza.”
Ayongerako nti, “Nze ng’omuntu sirina buzibu na musomesa wange wabula mmusaba ampise mu mbeera enjagazisa omuzannyo. Wadde omupiira mulimu, omuzannyi alina okunyumirwa ky’akola okusobola okuzannya obulungi.”
Aba Villa baanukudde:
Wabula manenja wa Villa, Peter Nsaba agamba nti “Tetunnafuna kwemulugunya kwa Ssemakula naye bw’anaatutege-eza ku nsoga ze tujja kumuwuliriza tulabe eky’okukola kuba muzannyi mulungi era Villa ekyamwetaaga.”
Semakula azanyiddeko Victors ne Express mwe yava okwegata ku Villa ku ntandikwa ya sizoni eno.


text:
Kampala
Daniella Atim (ku kkono) ne Judith Heard.
ABAALABYE Daniella Atim, ku kabaga ke yategese ne bba Jose Chameleone bagambye nti atandise okusaka omubiri (baana bato be batera okusaka omubiri).
Omanyi bba yeeyita ‘Atagejja atakogga’ era ne mukyala we abadde mutono bulala kyokka bwe yalabiseeko ku kabaga kano akaabadde mu Gurvnor, yagenze n’ayimirira ne Judith Heard naye nga bw’obageraageranya, Daniella aliko ku nnyama ewera.
Abamanyi obulungi Daniella bagamba nti si muli wa mmere mulungi mbu naye okuva lwe yazaala bbebi ono gw’alina kati, yafuna apetayiti. Kati nno gwe mubiri guno!


text:
Ebbaluwa
Ssebo Bukedde,
Nneemulugunya ku kkampuni z’amasimu okutuweerezanga obubaka obuwandiike ku ssimu buli kiseera.
Bamanyi okutuweereza obubaka obulanga ebivvulu, obw’okuwangula ssente, obw’ebyobulamu, ebyemizannyo n’obulala.
Tubaweereza obubaka obubasaba obutaddamu kubuweereza naye tebalekera awo. Bannange mutukooya n’essimu zaffe muzimalako omuliro n’okuzijjuza.
Ate oluusi musalako ssente ku ssimu zaffe.
Nsaba mulekere awo okutuweereza obubaka bwe tutannasaba. Ate singa omuntu akooye n’abasaba okulekera awo era mukikole.
Josephine Nantaba, Kabowa


text:
Ebbaluwa
SSEBO BUKEDDE,
Nsaba KCCA n’abavunaanyizibwa ku byokwerinda okutugobera abantu abayimirira ku makubo.
Waliwo abantu abalina omuze gw’okuyimirira ku makubo nga tewali kye bakolako. Ebiseera ebisinga batera okuba abagobi ba ddiiru wabula nga za kubba bantu.
Bamanyi okusala ensawo z’abantu n’okubasikako amasimu.
Singa mmwe mubalaba nsaba mubakwate obwakireereese kuba basobola okugenda awalala ne bakolerayo okusinga okudda ku makubo.
Baleeta omujjuzo ku makubo naffe abatambula ne tukaluubirizibwa.
James Kulumba, Kampala.